Legea, hobetu beharreko tresna | Gizartea | Berria\nEuskararen Nazioarteko Eguna. Iritzia\nLegea, hobetu beharreko tresna\nLegeen egokitasuna herritarren ongizatea eta haien eskubideak bermatzeko bidean egiten duten ekarriaren arabera epaitu behar dira. Legeak gizartea eraldatzeko tresnak dira, gizartea hobetzeko tresnak, pertsonen arteko harremanak arautzeko helburua duten neurrian. Euskararen legearen egokitasuna, beraz, prisma horretatik aztertu behar dugu. 30 urteko epea nahikoa da herritarren ongizatea eta eskubideen babesa bermatzeko eragingarria izan ote den epaitzeko.\nHerritar guztiei aitortzen zaie, Autonomia Erkidegoaren lurraldean, herri administrazioarekiko harremanetan euskara zein gaztelania erabiltzeko eskubidea...\nGaur egun, EAEko administrazioetan herritarron hizkuntza-eskubideak sistematikoki urratzen dira. Osasun alorrean eta Ertzaintzan bereziki nabarmenak eta larriak dira hizkuntza-eskubideen urraketak.\nJaurlaritzak, derrigorrezko ikastaldia bukatzerakoan ikasleek, aukera berdinetan, bi hizkuntza ofizialak benetan erabiltzeko adina menperatuko dituztela ziurtatzera bideratutako neurri guztiak hartuko ditu.\nGaur egun, EAEko hezkuntza sistemak milaka gazte uzten ditu kalean euskaldundu gabe edo euskaraz komunikatzeko zailtasun handiak dituztela. Une honetan, gaitasun eskasa, adierazkortasun falta, hizkuntzaren kalitate baxua dira herritar askok euskaraz bizitzeko duten arazo nagusietariko bat.\nEuskararen legea nabarmen hobetzen ahal den tresna juridikoa da, ez dago dudarik. Bereziki estatusaren alorrean. Baina, benetan aldatu behar dena legeak dioena betetzea ahalbidetuko digun hizkuntza-politika da. Izan ere, euskara normalizatzeko legeak ez ezik, lege horiek betearazteko borondate politikoa behar da, eta hori azken 30 urteotan ez dugu eduki.


Lerro batzuk – Enekoitz Esnaola\n2019-06-18 / Enekoitz Esnaola / 0 Comments\nDuela lau urte, Hegoaldeko 10.000 biztanletik gorako 56 udalerrietatik 45etan zeuden talde abertzaleak alkatetzan. Orain, bost gutxiagotan. Ikusi konparazioa BERRIAko bi mapetan. Aipatzeko bi aldaketa daude. Aurrena, nagusia: lehen, UPNk ez zuen alkatetzarik udalerririk handienetan; orain, haren koalizio Navarra Sumak sei ditu —Iruñekoa, Tuterakoa, Barañaingoa, Lizarrakoa, Burlatakoa eita Eguesibarkoa—. Beste aldaketa: EAJk EAEn sei alkatetza galdu ditu, eta seietan EH Bildu jarri da; dena dela, EAJk 24 alkatetza ditu erkidegoan, eta EH Bilduk, 11. 56 udalerri horietan bizi dira Hegoaldeko herritarren %66.\n2019-06-16 / Enekoitz Esnaola / 0 Comments\nBERRIAko analisiaren (2019-6-16) laburpena: Garden geratu da Hego Euskal Herriko norabide instituzionala, klarki ulertzen da: Nafarroan erregimena, EAEn EAJ-PSE. Alkateen inbestidura saioetan ikusi da bestelako kolorerik —batik bat, EH Bildurena, alkatetza ugari baitu; batzuk, udalerri handi samarretan—, baina norabideak zaharra du berri. Iruñean, Lizarran, Burlatan edota Barañainen, gobernu progresistarik ez; Sartagudako kasua, ankerra. Erregimenaren garaira itzuli nahi izan du PSNk, erreparorik gabe. (…) EBBk ez du jite horretako [EAJ-EH Bildu EAEn] gobernurik nahi, eta ez du gura, aldez edo moldez, herritarrek EH Bildu gobernu talde modura ikusterik. EAEko zirkulua ixtera doa EAJ hurrengo hauteskundeekin. Hegoaldeko politikan, azken urteetan nagusi izan dira instituzioetako jarduera —Nafarroan bazukeen esplikaziorik— eta demokratizazioa. Protagonismo handiegia bereganatu dute talde politikoek —eta, aldika, itxurakoa Gure Esku-k—, eta nahikoa alboan utzi dira nazio eraikuntza eta kohesioa. Beti dago premia hor, eta kontzientzia nazionala apalduz doa —zientoka adibideetako bat, atzo; EITBk: “251 euskal udal eratuko dira”—.♦\n2019-05-29 / Enekoitz Esnaola / 0 Comments\nBERRIAko analisiaren (2019-5-29) laburpena: Nafarroan dago foku nazionala. Talde abertzaleek indar instituzional txikiagoa izango dute agintaldi honetan. Baina politikan garrantzitsua da belaunaldika ere aztertzea gauzak, eta, abertzaleak baino ez dira igo azkeneko hogei urteetan: 11 puntu, 46.000 boto. Bilakaera hori ikusita, larritu egin zen UPN, eta horregatik eratu du Navarra Suma koalizioa. Itunen eta akordioen garaia dator Nafarroan orain. Ikusita PSN alderdi gisa, lider aldetik eta elektoralki (1999an —Moncloan PP zegoen— %20 zeukan, eta orain ere —Sanchez efektu eta guzti—, %20) ez dagoela etxafuegoak botatzeko moduan, eta UPNri beste lau urteko aroa gogorra egin ahal zaiola —gainera, Ciudadanosen eta bien arteko ikuspegi forala ez da bera, eta denborarekin kontraesanak sor daitezke—, abertzaleek badute joko taktikorako eta estrategikorako aukerarik: ez eman eskuinari gobernurik; sustatu Navarra Sumaren krisia; instituzioetan PSNren bidelagun izanik —Geroa Bai soilik?— eta zenbait kasutan bestelako harreman bat bilatuz, alkatetza batzuei eutsi, politika eta balio batzuk bermatu, ahalbidetu zenbait aurrerapauso… Uneotan erritmoa ez da arazoa, norabidea egokia bada, eta azken urteetako norabidea ez iraultzeko aukera badago. Betiere Nafarroakoa ez bada Madrilen erabakitzen.♦\n2019-05-25 / Enekoitz Esnaola / 0 Comments\nBERRIAko analisiaren (2019-5-25) laburpena: PSEk nahiko luke itun instituzionala gehiago zabaltzea, Denis Itxasoren hitzei erreparatuz gero: “Iruditzen bazaigu agenda sozialdemokrata Gipuzkoan ahalik eta toki gehienetan bete behar dela, hori modu koherentean eraman behar dugu EAJk eta guk, zenbakiek emanez gero, eta hor ere bi norabideetan gauzatu”. Ulertu ahal da: EH Bilduk gehiengo osoa ez duen kasuetan, haiek alkatetza hartu, ahal badute. Abertzaletasuneko bi familien artean tentsio handiko garaiaz barruntatzen dira; ohi bezala. (…) Hauteskunde lokalak eta foralak dira biharkoak; halakoetan (ere) pisu handia dute gai sozialek eta azpiegiturek, baina, hala ere, indar abertzaleek ez dute kasik azpimarratu herri euskaldun bat lortzen joateko ildorik, eta ez dute indar bat egin euskal nazioko udalerrien joskurarako planteamenduetan. Baina ez gaude Murtzian. Telesforo Monzonek 1976an, Zeruko Argia-n: “Ni ez nabil teoria batentzat herri baten bila. Herri batentzat bide baten bila nabil ni”.♦\n2019-05-15 / Enekoitz Esnaola / 0 Comments\nBERRIAko analisia (2019-5-15): Lehengo igandean, Herri Urratsen, Ipar Euskal Herriko ikastoletako guraso batekin hizketan, eta eskertua zen Azpeitiko Udalak hiru mila euroko laguntza eman berri diolako Seaskari. Hura omen da diru laguntzarik handiena ematen duen udala. Talde abertzaleak (EAJ, EH Bildu eta Geroa Bai) Araba, Bizkai, Gipuzkoa eta Nafarroako 240 alkatetzatan izan dira legealdi honetan, Azpeitikoan (EH Bildu) barne. PSE/PSN, PP eta UPNk 54 alkatetza izan dituzte. Bazterkerian erortzeke, handia da aldea herri urratsetarako. Gainera, eta sos kontuez ari garela, Hegoaldeko hamar mila biztanletik gorako 56 udalerrietako 45 alkatetzatan izan dira talde abertzaleak. Bi bloke identitario dira, baina bloke abertzalean ez daude bat eginda nazio estrategian, Nafarroako legealdi honetako kasua salbuets daitekeen arren. Oinarrizko irizpide nazionaletan ere ez dute bateratasunik. Adibidez, indar abertzaleek ez daukate irizpide jakin bat 240 udal horiek Seaskari edo nazio eraikuntzan eta nazioa josten diharduten beste eragile batzuei diru laguntza emateari buruz —batzuek ematen dute; askok ez—, eta, ematekotan, zenbat emateko. Gainera, talde abertzale bakoitzean ere ez daude irizpide bateratuak. Ataungoa da 240 udal horietako bat, eta orain hango alkategaietakoa da Xabier Barandiaran (EAJ), Markel Olano Gipuzkoako diputatu nagusiaren kabineteburua. “Hauteskundeak hauteskunde, herri estrategia bat lantzea ezinbestekoa dirudi datorrenaren aurrean”, idatzi zuen azken Aberri Egunean. 1998koa da eredu bat, Lizarra-Garazirena: eliteen artekoa, ustekabean aurkeztua herriari. Behetik gorakoa da beste formula bat; langai dago, eta, herri estrategia osatuz joateko, eskatzen du norabide nazionalean doan neurri sorta bateratua gauzatuz joatea ere.♦\nETAren “azken idazkia”\n2019-05-03 / Enekoitz Esnaola / 0 Comments\nIazko maiatzaren 3koa da ETAren desegitearen adierazpena, gaur urtebetekoa, baina bada ETAren beraren data bereko beste dokumentu bat, orain arte publiko egin gabea: bere kideei helarazi ziena Zuzendaritza Batzordeak, erakundearen (1958-2018) azkeneko dokumentu moduan, erakundearen desegitea zela-eta “kidegoak merezi duen errekonozimendua” azaltzeko. “Milaka euskal herritarrek sentitzen duten behar bera sentitu dugu, eta horregatik ETAren zigilua erabiliko dugu azken aldiz; hain zuzen ere, gutun hau egiteko. Hauxe da Erakundearen izenean idatziko den azken idazkia, militantziari zuzendua”. Behekoa da idazki horixe, eta BERRIAk argitaratu du aurreneko aldiz. (Desegite fasearen berrosaketa kronika ere argitaratu dugu).♦\n2019-03-29 / Enekoitz Esnaola / 0 Comments\nEusko Legebiltzarrerako hauteskundeak aurreratuko ote dituen Iñigo Urkullu Jaurlaritzako lehendakariak, horretaz zeozer aipatu du asteon Josu Erkoreka bozeramaileak, eta, “momentuz, ez”, esan zuen atzo Urkulluk berak. Arnaldo Otegi EH Bilduko koordinatzaile nagusiak hilaren 17an BERRIAn: “Uste dut Urkulluk [hauteskundeak] aurreratu egingo dituela. Ez harritu urte honen bukaeran legebiltzarra desegiten badu”. Atzera joz, 1980an EAEko bozak egiten hasi zirenetik, aurreratu-aurreratu, hiru aldiz egin dituzte: 1986an (urtebete eta hiru hilabete), 2001ean (urtebete eta bost hilabete) eta 2012an (bost hilabete). Lehen bietan, lehendakaria EAJkoa zen: Jose Antonio Ardanza (1986koan) eta Juan Jose Ibarretxe (2001ekoan); 2012koan, PSE-EEkoa zen: Patxi Lopez. EAJko lehendakarien aurreratze elektoralen kasuan, 1986koan alderdiaren zatiketak eragin zuen, eta 2001ekoan Lizarra-Garazi akordioaren haustura garaia zen. Ikusiko orain Urkulluk (EAJ) aurreratuko dituen ala ez; berez, urte eta erdira lirateke, 2020ko irailean. Aurreratuko balitu, orain arrazoia ez litzateke alderdi barruko afera edo testuinguru politiko berezia, baizik eta kudeaketa: EAJ, PSE gobernukidearekin batera, gutxiengoan dago legebiltzarrean (75 aulkitik 37 dituzte —28 eta 9—; bat falta), eta horrek sortzen dizkio arazoak. Urkulluk / EBBk aurreratzen badituzte, seguru EAJ-PSE gehiengo osorako aukera ikusten dutela.♦


Erasmus+ | Kiribil Europa | Página 2\n…esperientzia amaitzen doa…\n24 noviembre, 2017 Erasmus+, Mugikortasuna // Movilidad, Trento 20172017, Italiablogkiribil\nAsteazken goizean “active participation”-en inguruan workshopa eduki genuen.\nArratsaldean berriz denbora librean Trento bisitatu genuen; 9 egun hauetan egon garen herria.\nGazte Trukea amaitzen doanez, eguena goizean ebaluazio ezberdinak egin ditugu, aste osoan bizi dogun inguruan.\nEta arratsaldean dana banatzen eta etxea txukuntzen…\n…esperientzia hau amaitzen doa…\nThey continue doing activities.\n22 noviembre, 2017 Erasmus+, Mugikortasuna // Movilidad, Trento 20172017, Italiablogkiribil\nToday we have been working about Active Participation of individuals in their own communities.\nThe workshop was based on a role playing (majority and minorities) and it ended with a city built by everyone, talking in account everyone’s opinion.\nWe used game as a learning tool so the activity would be significative for all the participants.\nNapoli Training (InclusiON)\n21 noviembre, 2017 Erasmus+, InlclusiON, Italy, Mugikortasuna // Movilidad2017, Erasmus+, Italia, know howblogkiribil\nOinak etxean ditugula, astean zehar ikusi eta bizitakoei buruz hausnartzen gabiltza. Napoli eskualdean ibili gara (Casapessena-n) 4 herrialdetako elkarte eta erakundetako pertsonekin INKLUSIOAren inguruan lanean.\nHauexek dira egin ditugun gauzetariko batzuk:\nProiektu-kide bakoitzak inklusioa lantzeko burutzen dituzten programak partekatu.\nNapoli inguruetako errealitatea ezagutzeko dinamikak eta bisitak.\nAtzerritar eta errefusiatuentzako lehen harreran lan egiten duten elkarteen zeregina ezagutu.\nKontzeptu eta topikoen inguruan eztabaidatu, kontzeptu horiek argitu eta elkarrekin eraikitzeko.\nGizarte inklusibo bat lortzeko beharrezko baliabide eta kultura aniztasunak hortan izan dezakeen eragina aztertu.\nEsperientzia itzela izan da. Gauza asko partekatzeaz gain, giro ezinobea bizi izan dugu eta horrek asko lagundu du lan egiterako orduan. Aberasgarria izan da jatorri eta errealitate ezberdinetako pertsona eta elkarteekin ekimen eta bizipenak partekatzea eta norabide berean goazela ikustea, gizarte inklusibo eta anitz bat eraikitzeko bidean hain zuzen ere. Eta, horretarako, aisialdi eta astialdiko programa eta proiektuak ezinbestekoak direlakoan gaude.\nErronka paregabea zabaltzen zaigu! Lanean jarraitzeko indarberrituta itzuli gara!!\nEuskal Gaua Trentoko Gazte Trukean!\n21 noviembre, 2017 Erasmus+, Mugikortasuna // Movilidad, Trento 20172017, Erasmus+, Italiablogkiribil\nDomeka gauean Euskal Gaua ospatu genuen.\nMahaiaren inguruan batu giñen guztiok, tortilla, gildak, idiazabal gazta membrilloarekin jaten.\nKriston arrakasta izan zuen gure afaria eta gaua,\nNola ez, Euskal Dantzekin bukatu genuen.


Nolakoa da maite dudan jendearen bizitza sexuala? Hau da, alegia, diot, nolakoa da benetan, baina benetan, maite dudan jendearen bizitza sexuala? Eta nolakoa da galdetzen dudanean, nolakoa da, nolakoa da benetan esan nahi dut. Ez nola kontatzen duen maite dudan jendeak bere bizitza sexuala, ez nola kontatzen didan niri, ez nola kontatzen dion bere buruari. Nolakoak dira beren ezkutuko ametsak, nolakoak dira beraiek, inork ikusten ez dituenean. Inork ikusten ez dituenean eta bakarrik, inork ikusten ez dituenean eta beste norbaitekin, beste norbaitzuekin. Eta maite dudan jendea diodanean ere, ez dut esan nahi ofizialki maite dudan jendea, ez ofizialki maite nauena, ez guztion aurrean maite dudana, ez interneten atsegin dudala diodana. Benetan maite dudan jendeaz ari naiz, alegia, zera, kezkatzen nauenaz, kuriositate zintzo bat sortzen didanaz. Benetan maite dudan jendeak kuriositatea sortzen dit, eta ez bizitzako gai, esan dezagun, zeozer esatearren, edo garrantzitsua delako, bizitzako gai, esan dezagun, handiei buruz ari direlako, ez. Maite dudan jendeak kuriositatea sortzen dit bere intimitaterik intimoenean, hau da, benetan nolakoak diren jakiteko grina sortzen zait, inork ez duelako inor benetan ezagutzen, eta norbait benetan maite dudanean haren alde iluna, haren alde ezkutua, haren alde desatsegina ere maite dudala sentitzen dudalako. Era horretako gauzak etortzen zaizkit batzuetan burura.\nEra horretako gauzak.\nEta era horretako gauzak gomutatzen ditudanean, pentsamendu horiek nondik etortzen zaizkidan galdetzen diot neure buruari. Edo gauzak esateko modu bat besterik ez da? Okurritzen zaizkidan gauza arraro hauek, niretzat normalak diren gauza arraro hauek, pentsatu egiten ditut, edo, kontrara, ezbairik gabe, bere kabuz burura etortzen zaizkidan gauzak dira? Edozein modutan, edonola ere, hala eta guztiz ere, neu kuriositatea duen pertsona bat naiz. Baina zer da pertsona bat? Agian ez da hau momentua galdera horri erantzuteko.\nTxosten emozionalerako apuntea, beste uneren batean erantzuteko galdera: Zer da pertsona bat? Kuriositatea duen pertsona bat pertsonago da?\nEz nuke gai nagusitik gehiegi aldendu nahi. Horregatik mugituko naiz metro bat ezkerrera. Baina, noski, zuek ez dakizue non nagoen, ez dakizue zer esan nahi duen metro bat ezkerrera mugitzeak. Off-eko ahotsak ez du informazio hori adierazten. Liburu batean ez behintzat. Are gehiago, ez dakizue mugi naitekeen, edo zer suposatzen duen ezkerrera mugitzeak nagoen lekuan, edo nor naizen, ez dakizue nola imajinatu behar nauzuen ezkerrera metro bat mugitzen naizela diodanean.\nIrakurleak besterik ez zarete.\nEta ezta ere. Niretzat, lerro hauetan mintzo naizen honentzat, masa abstraktu bat zarete. Zuek asko zarete, edo gutxienez bi. Nire itxaropena da lerro hauek gutxienez bi pertsonak irakurriko dituztela, edo milak. Edo berrehun eta hogeita hamazazpik. Lerro hauek idazten ari naizen bitartean diot hau. Ilehoria teklatuan klak klak klak ari den une hau orain eta hemen da niretzat, baina Ilehoria klak klak eta klak ari den honetan era berean badakit denboran bidaiatzen ari naizela, inork lerro hauek irakurtzekotan gutxienez hilabete batzuk pasatuko direla, norbaitek lerro hauek publikagarriak direla erabaki eta publikatzen dituen arte.\nZuek existitzen zaretela erabaki dut. Edo are gutxiago: zu.\nImajinatzen zaitut liburu hau zabaltzen, dagoeneko istorioaren puska eder bat irakurria duzun honetan zeure buruari galdetzen, “zer nahi ote du honek nitaz?”. Arrazoi osoz galdetuko diozu zeure buruari, edo agian burutik pasatuko zaizun zerbait izango da, edo burura etorriko zaizuna, edo burutik kendu ezingo duzuna, burua zu ez zaren zerbait izango balitz bezala. Eta orduan liburuaren azala begiratuko duzu, eta kontrazala irakurriko duzu berriro, eta gogoratzen hasiko zara zein unetan zergatik iruditu zitzaizun lerro hauek irakurtzea merezi zuela, eta berriro ekarriko duzu atentzioa une honetara orain eta hemen. Eta, agian, niri zure bizitza sexualaren berri emateko gogo bizia sortuko zaizu, eta hori egin ahal izateko ni ezagutzekoa, zure laguna izan nadin, maita zaitzadan, zure bizitza sexuala ezagutzeko gogoa piztu dakidan, edo zera, agian, klak, klak, klak, eta abar.\nIsilunea. Nola jarraitu ari naiz erabakitzen, zuk lerro hauek irakurri baino hilabete batzuk atzerago.\nLasai. Berehala azalduko dizut zer den hau. Diost off-eko ahotsak. Nik.\nBaina lehenik eta behin pentsa ezazu momentu batez jarraian proposatzen dizudana: bada zure bizitzan maite duzun inor? Horrekin ez dut esan nahi beragatik bizitza emango zenukeenik, Gabonak berarekin ospatuko zenituzkeenik, edo eskatzen dizunean nahiz eta gogorik ez izan bere bila aireportura joango zinatekeenik. Horrekin esan nahi dudana zera da, zure bizitzan maite duzun inor ote dagoen galdetzen dudanean, zuri galdetzen dizudanean, haren bizitza sexuala ezagutzeko kuriositaterik ba ote duzun ari naiz galdetzen. Eta horrekin esan nahi dudana zera da, maite duzun jendearen bizitza sexuala ezagutzeko gogoa baldin badaukazu, agian lerro hauek amaiera arte irakurtzen jarraitu beharko zenukeela.\nBaina agian neure burua aurkeztu beharko nuke, sakonago. Neure buruak ile zuri batzuk ditu, neure burua soila da, edo ilea arras moztua du. Neure burua ispiluan begiratzen dudanean zero buru bat ikusten dut. Hau da, alegia, ilea arras moztua duen buru bat edo burusoila, zeinari ez dakizun zer nolako ilea aterako zaion buruan, luzatzen utziz gero. Are gehiago, betileak luzeegiak ditut, eta bekainak ile zuriz beteak. Belarritakoak ditut bi belarrietan, horrekin esan nahi dudana da, bai, bi belarri ditudala. Ez dut sekula oso argi izan zer den neure burua ispiluan begiratzen dudanean ikusten dudana. Aitziber dut izena. Detektibe emozionala.\nGeldiunea. Idazketa utzi eta komuneko ispilura joan naiz neure burua begiratzera.\nNeure buruari begietara luzaz begiratzen diodanean ispiluan, distortsionatzen hasten da, perspektiba galtzen dut, ordura arte familiarra, ezaguna, egunerokoa zena arrotza bilakatzen hasten da, aurpegi bakoitzaren barruan beste aurpegi posible batzuk ezkutatu ahalko balira bezala. Ez daukat horri buruz ezer gehiagorik esateko.\nBeraz, jarraituko dut zurekin mintzatzen ari naizen honen deskribapen bat egiten, edo definizio bat, edo gerturatze fisiko bat. Ez dakit. Ez dakit zer... baina neure begirada bai, agian horrek egiten du nire aurpegia. Agian ez dit sudurrak definitzen bisaia, ez begiek, nire begiradak baizik. Oraingoz bi gauza dituen pertsona bat naiz: kuriositatea eta begirada. Badut gabardina luze bat ere, baina ez dut inoiz jartzen, agian ez dator kontura. Gabardina berdea da. Agian gaur jantziko dut. Bale. Imajina nazakezu burusoil, begiradadun, gabardina luze berde bat jantzita. Ez daramat ezer azpian, barruko arropa soilik. Eta Martens berdeak.\nLerro hauek txosten baten hasiera dira.\nNi detektibe emozional bat naiz.\nZu ez dakit nor zaren.\nImajina ezazu bulego txiki eta zatar bat. Imajina ezazu hemen diodana off-eko ahots batek esaten duela. Gizonezko baten ahots grabea ari zara imajinatzen? Zergatik? Imajina ezazu bada orain emakumezko batena. Femme fatale baten ahotsa ari zara imajinatzen? Zergatik? Imajina ezazu orain, bada, beste ahots mota bat, nahi duzuna, gizonezko edo emakumezko batena ez dena. Imajina ezazu belarrira xuxurlatzen dizkizula lerro hauetan doazen guztiak.\nEdonork egin lezake ikerketa bat bere bizitzako afera emozional baten inguruan. Baina horrelakoetan arriskua objektibotasun falta da, edo beste modu batean esanda, subjektibotasun poetiko falta, edo beste modu batean adierazi beharko banu, hau da, alegia, diot, dibertigarria da norbait kontratatzea zure ordez ikerketa hori egin dezan.\nNi bezalako norbait.\nDetektibe emozional bat.\nNire kuriositateari esker naiz detektibea, eta nire begiradari esker naiz emozionala. Horregatik kontratatzen nau jendeak, beren bizitzak begiratu ditzadan, beren buruak beste modu batez ikusi ahal izateko. Tontakeria bat iruditzen zaizu? Ba utzi liburua.\nEdo ez, segi irakurtzen.\nIdazleek ez dute ezer asmatzen. Sortzaileek ez dute ezer sortzen. Artistek eskaintzen duten bakarra begirada bat da. Ikusleek, publikoak, hartzaileek beren burua beste modu batean begiratzeko aukera ematen duen norbait da artista. Bere burua begiratuz, besteak begiratzen dituena. Eta are gehiago, besteak begiratu ostean, ikusi egiten dituena.\nBaina ni ez naiz artista. Ez profesioaren zentzu mugatu horretan behintzat. Saiatu izan naiz inoiz tabernetako musuzapietan marrazkiak egiten, garaje batean bateria jotzen, kaleko ezezagunei argazkiak ateratzen eta Photoshopean moldatzen. Baina ez zait sekula ondo eman. Niri ondo ematen zaidana begiratzea da, eta aurrean ditudan pertsonak benetan ikustea, eta ondoren haiei jakinaraztea. Eta jendeak ordaindu egiten du horregatik. Bere burua beste modu batean ikusteko aukera ematen diedalako, ezer asmatu behar izan gabe, gezurrik esan gabe. Beren buruari buruzko fikzio sinesgarri bat ematen diet, diru truke. Fikzioaren prostituta bat naiz, eta pozik nago. Jende ia guztia gerturatzen da ispilu batera urtean hirurehun eta hirurogeita bost aldiz baino gehiagotan, eta horrela ezinezkoa da inor, ezer, ikustea. Neuk bezeroak begiratzen ditut lehenengo aldia balitz bezala. Norbera beste begi batzuekin ikusi ahal izatea beti da zirraragarria. Norbera beste norbaiten begiradan ezagutzea beti da errebelatzailea.\nHorregatik egin nintzen detektibe emozionala. Berez ez dut ezer frogatu behar, ez dut inor atxilotu behar. Bezeroak ekartzen dizkit argazkiak, dei erregistroak, edo hilotzak. Neuk haiek begiratu, besterik ez dut egiten. Bezeroak ekartzen dizkidan froga horietan bizi naiz puska batez. Hunkitu, hala suertatzen bada. Hunkitu eta, ondoren, hunkitu naizela jakinarazi. Bezeroari. Kontratatzen nauen horri. Arterik gabeko artista bat naiz ni. Bere begirada zuzenean publikoari eskaintzen dion sortzaile anonimoa. Eta ondoren txostenak idazten ditut. Bezeroarentzat. Nire hilabeteko fakturak ordaintzen dituen horrentzat.\nGehien maite ditudan fikziozko liburuak autobiografiak dira. Jakin nahi nuke nolakoa den maite dudan jendearen bizitza sexuala. Jakin nahi nuke nola idazten duen pertsona bakoitzak bere iraganaren nobela, norbera den irakurle bakarrarentzat. Nola eskaintzen dion egileak bere buruari biblia hori, zer idazten dion norberak norbera den erosle bakarrari, norbera den pertsona bakarraz osatutako irakurle klubari, esku dardartiz, lehen orrialdeetan, tituluaren azpiko zuriunean, “espero dut gustatuko zaizula”, edo “tori, hau da nire telefonoa”, begi keinua eginez ondoren, ispiluaren aurrean.


Banderen zentzua - GARA\nArantza Santesteban | Historialaria\nAkaso, indiferentzia aurpegiz begiratzen zuen. Egunero bezala, biolina bizkarrean hartuta, metrora abiatzen zen, musika nota batzuen truke sos batzuk irabaztera.\nBartzelonan bizi naizelarik eta irailaren 11 igaro berri den honetan, Diadaren inguruan idaztea izango litzateke informazioaren ohiko arauek eskatu ohi dutena. Halaxe egin dute Kataluniako hedabide eta iritzi emaile gehienek egunotan, azkenaldian askoren ahotan dagoen independentziaren inguruko eztabaida izan delarik informazio guztiaren katalizadorea. Egutegiak, denbora neurtzeko erabiltzen dugun erreferentzia nagusia izateaz gain, badu egun zehatz hauetan dinamika politiko eta sozialak iraultzeko ahalmen akzidentala.\nAurtengo Diada, mobilizazio egun kolosala izan zen, inoiz izan den jendetsuena, komunikabide batzuen arabera. Bartzelonako zentroa erabat kolapsatuta egon zen. Milaka, akaso milioika, pertsona atera zen kalera nortasun katalanaren erakuslea den sinbologiaz atonduta. Pertsona adinako bandera kopurua, «independentzia!» aldarria lau haizeetara, umeen aurpegietan senyera margoz pintatua, eta sigla asko, norbera berea sentitzen zuen pankartaren atzean zintzo paratuta. Kataluniakoa, independentismo transbertsala dela entzun dugu berriz ere. Eta herenegun, independentismo masiboa izan zela esan liteke.\nEspejismo moduko bat. Horixe otu zitzaidan milaka bandera horien artean galdu egin nintzenean. Ez atzera, ez aurrera, ezin aurreratuz nenbilelarik, ez zitzaidan gailendu sentimendu berezirik: ez harrotasun gehiegirik, ez enpatia sakonegirik, ezta emozio handiegirik ere. «La Vanguardia»-k eta CIU-k, parez pare, egin duten kanpaina etorri zitzaidan gogora, jende uholde hori, masa mugiarazi eta akordio ekonomikoaren aldeko jarrera masibo bilakatzeko egin duten kanpainaren erakusle ez ote zen pentsatuz. Bandera askoko Diada izan da honokoa, edukiari dagokionez ordea, intentsitate baxukoa, betiere, salbuespenak salbuespen.\nIrailaren 11 honetan, ohikoa dudan moduan, Raval auzoko logela batean esnatu nintzen. Antzinako auzo txinatarra da Raval, egun, operazio urbanistikoek zeharo baldintzatu duten auzoa, hain zuzen ere. Indarkeriaz baztertu dituzte auzokide asko lehen bizi ziren etxebizitzak erauzi eta luxuzko eraikinak egiteko. Hauetako batzuk, esnatu nintzeneko logela dagoen kale berean bizi dira. Baldintza prekarioetan, zinez gogorretan, euren bizi proiektua egunero bertan, hala edo nola, garatzen duten arren.\nPortaletik atera nintzen egun seinalatu honetan, bandera batzuk gure aurretik pasatzen ziren bitartean. Eta begirada ondoan bizi den errumaniarrarengana joan zitzaidan ezinbestean. Ez dut esango harridura aurpegiz begiratzen zuenik, Bartzelonan, sinbologia abertzalea ikustea ez baita horren ezohiko gauza. Akaso, indiferentzia aurpegiz begiratzen zuen. Egunero bezala, biolina bizkarrean hartuta, metrora abiatzen zen, musika nota batzuen truke sos batzuk irabaztera. Eta orduan otu zitzaidan, nahiko nukeela atzoko bandera guztiak eta aldarri masiboak, burgesia kapitalistarekin harreman berriak lortzeko baino, esplotaziorik gabeko egitura politiko eta sozial berriak aldarrika- tzeko indarra izan balira. Orduan sentituko nuke, bandera horiek guztiek badutela zentzu loriatsuren bat. Eta zeharo hunkituko nintzateke.


Berriak – Empleo Doméstico\n1 otsaila, 2021 -(e)an bidalia\nLan-ikustaritza eta Gizarte-Segurantzaren oharra.\nHurrengo egunetan, Gizarte Segurantzak ohar-gutunak bidaliko ditu, non apirilerako, enplegatzaileek, etxeko langileen zein soldata zein kotizazinoa eguneratu beharko dituzte.\nGutun hauek, lanaldi osoan baina Lanbide Arteko Gutxieneko Soldata (LAGS) baino gutxiago daukatenei bidaliko diete. LAGS baino gehiago irabazten dutenek, zenbatekoa den ordainsaria adierazi beharko dute.\nGehiago jakiteko, [esteka] honetan sakatu.


Paradisua • ZUZEU\nKazetaritza karrera hasi dut duela gutxi Leioako Gizarte eta Komunikazio zientzien fakultatean. Idaztea gustuko nuen gaztetatik eta hauturik onena egin dudala deritzot, bai horixe. Aurretik Biologiako karrerako bi urte eginak ditut, eta benetan, orain bezain gustura ez naiz sekula egon. “Zure saltsan sumatzeizut!” esaten didate ezagutzen nautenak, “Biologia ez zen zuria…”\nEta arrazoi dute, 7:00etan unibertsitatera joateko ilusioz jaikitzeak ez du preziorik. Atzo jaiki, esnatzeko dutxatu eta eskatze ondoan dagoen kafetegian kafe bero bat hartu nuen, eguneko prentsa irakurtzeko aitzakiaz. Kafetegi horretan edozein egunkari irakur dezaket 1,20€-ren truke; “El Mundo”, “El Correo”, “Berria”, “Deia”… jada errutina bihurtu zaizkit bertako kafesne beroa eta berri freskoak.\n8:30ak jotzean autobusa hartu eta ikasle artaldearen artean jesarrita Leioarako bidea hartu nuen. Ez dakit gainerako Bizkaibusetan hala den, baina Ugao-tik datorrenean behintzat oso erraza da ikasleen umoreaz ohartzea eta haien egoerak imaginatzea; nor datorren gustura eta ilusioz, nork bota zuen parranda bart gabean…\nEta Leioara arribatu orduko ikusi nuen urrunean Joseba, nire Biologiako karrera-kide ohia, Azpeitiarra berau. Adiskidea besarkada batez agurtu nuen, aspaldi ez bainuen berarekin traturik izan, eta halaxe esan zidan: “Itxuk hik potruek! Hoi eztek karrerie, hoi paradisue dek!”\nZer pentsatu eman zidan honen esanak… egun osoa buruari eragiten igaro nuen. Hark esan zidan hura, egia ote zen? Kazetaritza ez ote zen karrera? Paradisua ote? Ideia arraroen amarauna hartatik atera nahian, eskolak amaitu bezain laster, osaba Kalix-i hots egin nion arratsalderako planik bazuen jakiteko. Honek Bernardo Atxagak poesiaren inguruan egin behar zuen hitzaldi batera joatea proposatu zidan, Plaza Barrian dagoen Euskaltzaindiaren aretoaren sarreran geratu ginen 19:30etan. Bilbo oso gustuko dut horrelako ñabardurengatik, edozein egunetan errutinatik ihes egin nahi izanez gero, hiriak berak hamaika aukera ematen dizkizulako, eta noski osaba maitea bertan bizi delako.\nSartu ginen Euskaltzaindiak duen ekitaldi aretotxo hartan, han zen Jose Irazu amerikana batekin eta gorbatarekin, oso janzkera tradizionala zeraman. Jesarri eta alboan zutik geratu zirenak nola bidaltzen zituzten ikusi genuen. Harrituta geratu ginen, oso modu zakarrean bidali baitzituzten. Aretoa bete-betea zegoen.\n“Bilbo Zaharra Forum-ek” antolatutako poesia jardunaldien barne egiten zen ekitaldi hura. Forum-eko zuzendaria hasi zen hitz egiten; lehenik, sarrera bota zuen, Bernardo Atxagak euskal poesian izandako garrantzia azpimarratuaz. Gu protagonistaren zain ginen. Sarrera bukatu bezain laster hasi zen hitz egiten Atxaga; poesia definitzen hasi zuen hitzaldia eta era oso sinplean zioen: “Poesia zeremonia bat bezalakoa da, egunerokoaren korrontean moztutako denbora zati bat, aparteko apaindura eta detailez osatzen duguna.” Eta AEB-tan Iraken hildako soldadu baten hileta elizkizunean egon zela kontatu zuen, han konturatu zela olerkiak definitzeko metafora hartaz. Ondoren aspaldi Iruñean errezitatutako testu bat irakurriko zuela esan zuen, eta hura poesiatzat zuela, eguneroko idazkeraren korrontean moztutako aldi bat bezala ikusten zuela, “Ea gustuko duzuen.”\nOrduantxe hasi zen hitzaldiaren zati interesgarriena, testu oso deigarri eta apaindua irakurri baitzuen ordubetean. Testu hura, nire harridurarako, paradisuaren inguruan zen. Osabarekin aisialdian, Josebaren hitz maltzurrek burua ekarritako galderetatik ihes egin nahi izan nuen. Eta ezta horrela ere…\n-Tiokalix Kazetaritzako lizentziatura paradisua al da?\n-Ez Oier, ez. Paradisua ez duzu sekula ezagutuko. Paradisua ez da existitzen.


Notice: wpdb::prepare was called incorrectly. The query does not contain the correct number of placeholders (2) for the number of arguments passed (3). Please see Debugging in WordPress for more information. (This message was added in version 4.8.3.) in /srv/data/web/vhosts/koralakeae.gkmsoft.com/htdocs/wp-includes/functions.php on line 3667\nJarduerak - Euskal Herriko Abesbatzen Elkartea\nAbesbatzen Zuzendaritza ikastaroak bi helburu ditu: abesbatzen zuzendaritzan interesa duten gazteak trebatu eta, esperientzia gehiago duten zuzendariak birziklatu eta euren ezagutza handitzeko aukera eman.\nHezkuntza entitate jakin batzuek maila profesional gorenean lantzen dute abesbatzen zuzendaritza, eta beraz, entitate horiek betetzen ez duten esparruaz arduratzen gara gu.\nIkastaro horretan parte hartu ahal izateko, ikasleak 17 urte baino gehiago izan behar ditu eta musika irakurtzeko gaitasun onargarria izan behar du.\nHiru maila ditu ikastaroak:\nLehen maila: oinarrizkoa edo hastapenekoa da. Ikastaroan lehen aldiz izena ematen duten ikasleak edo zuzendaritzan ezagutza pixka bat izan baina oraindik esperientzia handirik ez duten ikasleak sartzen dira maila honetan.\nBigarren maila: maila honetan parte hartzen duten ikasleek koru zuzendaritzan duten ezagutza nahiko nabarmena da. Zailtasun gehiago du maila honek eta ikasleak azken mailara igarotzeko trebatzen dira.\nHirugarren maila: maila aurreratua da. Hori amaitzen denean, ikasleak koruak zuzentzeko gaitasun handien jabe izaten dira.\nAstebeteko iraupena du ikastaroak eta ikasleen lan erritmoa handia izan ohi da; Abesbatzen Zuzendaritzarako eskola berezituez gain, ahots teknika ere erakusten zaie, banaka edo taldeka, eta zuzendaritzan lagungarri izango zaizkien beste irakasgai batzuk eskaintzen zaizkie, Kultura Kudeaketa adibidez.\nIzenak ongi adierazten duen legez, egun batzuetan etengabe koru musikaz gozatu nahi duten pertsona guztiei ateak irekitzea da tailer horren helburua.\nHiru egunetan, partehartzaileek, Euskal Herriko puntu jakin batean elkarturik, zuzendari entzutetsu batekin ohikoa ez den errepertorio bat prestatzen dute, eta egun horietan egindako lana kontzertu batean erakusten da bukaeran.\nBertan parte hartu ahal izateko 17 urtetik gora izan behar da, musika irakurtzeko gaitasun onargarria eduki behar da eta, batez ere, koru musika hutsaz gozatzeko gogo handia izan behar da.\nIparraldeko lagunekin koru eta kultur trukea sustatu nahi du Euskal Herriko Abesbatzen Elkarteak tailer horren bitartez.\nModu desberdinetan egiten da tailer hori, eta beti Bizkaia, Gipuzkoa edo Arabako koruek Iparraldeko kantari edota koruekin parte hartzen dute.\nTailerraz arduratzen diren irakasleek bi partitura erraz proposatzen dituzte. Tailerraren egunean, abesbatzek partitura horiek entseatzen dituzte elkarrekin, irakaslearen zuzendaritzapean. Entsegu horien ondoren kontzertu bat eskaintzen da; abesbatza bakoitzak bere errepertorioaren zati bat kantatzen du eta, bukaeran, koru guztiek elkarrekin prestatutako kantuak kantatzen dituzte.\nHaur Abesbatzen Pedagogia eta Dinamizazio ikastaroa 17 urtetik gorako pertsona helduei zuzenduta dago. Hezkuntzan haurrekin lan egiten duten edota haur abesbatzak zuzentzen dituzten pertsonei bideratutako ikastaroa da.\nModu praktikoan irakasten dira gaiak. Ikastaro honen helburua honako hauxe da: ahots mailan, maila didaktikoan eta pedagogikoan baliabideak eskaintzea, haurrei erakusteko eta helarazteko gaitasuna aberastu dezaten.\nAsteburuko ikastaroa izan ohi da, normalean urriaren 12ko zubiarekin bat.


Olio litro bat ehun pezetatan - Ahotsak.eus\nOlio litro bat ehun pezetatan\nOlio litro bat ehun pezetatan Babarruna urdaiarekin zen garai haietako jatordua. Olio gutxi zegoen, eta amonari medikuak janari garbiak agindu zionean, ehun pezeta ordaindu zuten estraperloko olio litro bategatik. 1940 eta 1941 urteetan haizetea eta uholdeak izan zituzten Antzuolak. Uholdeak kalera atera zuen dendariak gordeta zuten estraperloa.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ANT-079-009 kodeko bideoa nahi duzula aipatzea: ahotsak@ahotsak.eus\nBabarruna urdaiarekin zen garai haietako jatordua. Olio gutxi zegoen, eta amonari medikuak janari garbiak agindu zionean, ehun pezeta ordaindu zuten estraperloko olio litro bategatik. 1940 eta 1941 urteetan haizetea eta uholdeak izan zituzten Antzuolak. Uholdeak kalera atera zuen dendariak gordeta zuten estraperloa.\n- Jan orduan ze itten zeuein normalian garai hareittan? Eguneroko jatordua ze izaten zan?\n- Babia, jenerala. Babia, urdaixa, orduan txarrixa-eta, olixua be gutxi, orduan olixua zenbat egoten zan ba? Hala be urte haretan topau ezindda, estraperluan.\n- Hori be zer, Arabatik?\n- Ez dakit, olixua estraperluan baiña dendarin batek beti eukitzen eban.\n- Berak estraperluan ekarritta.\n- Bai. Baiña olixua haura baiño geruago; nik ordurako euko nittuan… kuarentaikuatrua-edo nik ez dakit ba zer izango zen, berrogeta lauan edo holakon baten edo hirua, ordurako hamar-hamaika urte, eta gurian amandria zana, gero osatu zan baiña era bat euki eben gibelekua edo ez dakit zer eukiko ebela, baiña jana garbixa komeni. Olixua aginddu otsan medikuak, eta olixuori ba halako lekutan euela, halako dendetan. Haura be estraperluan, ixilixan, bai ixilixan, danak jakiñien baiña ixilixan. Jun eta badakitzu zenbat pagau zan? Ehun pezeta!\n- Ehun pezeta?\n- Ehun pezeta, bai, ehun pezeta! Litrua, litroko potia.\n- Ehun pezeta!\n- Baiña haura, amandria zanak ba, noizien behin tarrastaratxon bat bota, harendako bakarrik egoten zan haura, ha ez zeuen bestela jaterik. Hari dendarixari, holako bidoi bat zeguen, hari denporalia aguantauko otsan, zeatik ezin xekien hori eta. Holakotxe kasotan. Ehun pezeta orduan e?\n- Baiña dendarixak, zuk uste dozu dendarixak hain karu erosi zittuala berak, prezio horretan ifintteko?\n- Orduan estraperluan haura ekarri eta, hona orduko badakitzu, makiña bat eskutan pasauko zan edo nik ez dakit. Berak zenbat irabazten eben…\n- Litruak ehun pezeta, neuk mutikotan pagaitten neben hori baiño bastante gutxiago.\n- Klaro. Oin be bai, oin ez baiña.\n- Ehun pezeta, zu! Zuk hamar-hamaika urte zeukatzunien, hori zan berrogeita… hirua-laua, edo bostian.\n- Laua baiño lehentxuago, goseterik haundiña "cuarenta y uno-dos" bueno, txarrena orduen, hor lehen esan dana, orduan diruekin, eukanak euki ez, baiña eukanak okasiñua izaten zan dana. Eta gero hor kasuak pasau ziren kuriosuak Antzuelan, dendarixak-eta. Bata jun ta ez euela ezer, ez dakit zer eta badakit zer, eta gero zer, ur haundixa, hemen "cuarentaiuno" haize haundiza eta "cuarenta cuarentaiuno" ziren, bata edo bestia. Eta ur haundixa sartu zan eta dendak eta arrasau zittuen, zer danak.\n- Eta gero plazan bidoiok eta olixo zerok, azaldu ziren estraperluok. Ez eukeilla, ba klaro…\n- Gordeta egozenak urak…\n- Jota urak goittik behera.\nErrazionamenduko ogia eta okindegiak\nErrotak itxi eta garia kendu\nBaserritarrek uzta eman beharra


Astelehena, maiatzak 23\nPentsio duinen aldeko elkarretaratzea\nAltsasu. Pentsio duinen aldeko elkarretaratzea. 12:00etan, Zumalakarregi plazan.\nPentsio duinen aldeko elkarretaratzea Zumalakarregi plaza\nAltsasuko Musika eta Dantza Eskolako piano ikasleen kontzertua\nAltsasuko Musika eta Dantza Eskolako ikasleek emanaldia emanen dute maiatzaren 23an, astelehenean, Iortia kultur gunean.\nAltsasuko Musika eta Dantza Eskolako piano ikasleen kontzertua Iortia kultur gunea\nLAB sindikatuaren irakaskuntza arloko batzarra\nSindikatuaren irakaskuntza arloa Nafarroako zenbait herritan batzarrak eginen ditu, tartean Irurtzunen, maiatzaren 23an, astelehenean.\nLAB sindikatuaren irakaskuntza arloko batzarra Kultur Etxea


Umetako jolasak eta Matsaria - Ahotsak.eus\nUmetako jolasak eta Matsaria Umetako jolasak: tortoloxak, sokasaltoa, diaboloa... Euskarazko dotrina ez zutenean, jolasean. Egunean pare bat abarketa apurtzen zituen. Konpontzera eraman behar. Ibarkurutzea kale bikoitza zen, eta han jolasten zuten. Izebaren oihal denda. Uretan ibiltzen ziren Matsarian. Igerilekua ere egin zuten. Neskak bakarrik, normalean. Bainatu ez ziren egiten, errekan; mutilak bai. Ur asko zegoen lehen. Matsaria nolakoa zen. Etxetxoak zeuden. Meriendarekin joaten ziren.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan EIB-023-009 kodeko bideoa nahi duzula aipatzea: ahotsak@ahotsak.eus\nUmetako jolasak: tortoloxak, sokasaltoa, diaboloa... Euskarazko dotrina ez zutenean, jolasean. Egunean pare bat abarketa apurtzen zituen. Konpontzera eraman behar. Ibarkurutzea kale bikoitza zen, eta han jolasten zuten. Izebaren oihal denda. Uretan ibiltzen ziren Matsarian. Igerilekua ere egin zuten. Neskak bakarrik, normalean. Bainatu ez ziren egiten, errekan; mutilak bai. Ur asko zegoen lehen. Matsaria nolakoa zen. Etxetxoak zeuden. Meriendarekin joaten ziren.\nGaia(k): Herria, azpiegitura » Herri-antolaketa » Kaleak, plazak , Familia eta harremanak » Lagunartea eta familia » Bainuak, errekak eta uretako jolasak , Familia eta harremanak » Lagunartea eta familia » Jolasak , Ohiturak eta bizimodua » Jantzi eta orraztu » Arropa eta oinetakoak\nGerra aurreko Eibar; Aldatze\nEtxerako eta sororako oinetakoak aldatu behar\nArroparik onena komulgatzeko\nAlpargatak jantzi nahi\nEgurrezko baltsak eta antxoa latekin ontzitxoak\nKale Nagusiko giro alaia II


Baterietarako materialak automatikoki aurkitzeko adimen artifiziala | CIC energiGUNE\nBaterietarako materialak automatikoki aurkitzeko adimen artifiziala\nBaterietarako material berriak modu azkarrago eta merkeagoan aurkitzeko erronkari aurre egiteko, ION-SELF jaio da; hiru urteko proiektua da, Zientzia eta Berrikuntza Ministerioak finantzatua, eta BATTERY2030+ ekimen europarraren ibilbide-orriari jarraitzen diona. Bertan, CIC energiGUNEk sintesi eta karakterizazio ikuspegi berriak garatuko ditu, adimen artifizialaren, kimika konputazionalaren eta esperimentazio automatizatuaren metodoetan oinarrituta.\nMugikortasun elektrikoaren gorakada geldiezinarekin, energia, dronak eta inplante medikoak modu estazionarioan biltegiratzearekin, baterien eskari globala nabarmen handitzea espero da hurrengo hamarkadan. Izan ere, Europan bakarrik, 200 GWh eta TWh arteko gelaxkak ekoizteko gaitasuna beharko dela uste da.\nGaur egun, ion-litio bateriek merkatuko ahalmen handiena eskaintzen dute. Hori, neurri handi batean, azken hamarkadetan egin diren ikerketa- eta garapen-ahalegin etengabeen ondorioz gertatu da; izan ere, ahalegin horiei esker lortu du teknologia horrek energia-dentsitatearen gehienezko muga teorikoa. Hala ere, hori ez da nahikoa aplikazio berri askok (ibilgailu elektrikoak, adibidez) eskatzen dituzten prestazioak betetzeko. Beraz, ezinbestekoa da ion-litio teknologia baino haratago joan daitezkeen sistema kimiko berriak esploratzea.\nEuropa mailan, Battery 2030+ eskala handiko lankidetzako eta diziplina anitzeko ikerketa-ekimena da, eta etorkizuneko bateria jasangarriak garatzeko funtsezko oinarriak ezarri nahi ditu. Erronka nagusiak finkatzeko, Battery 2030+ proiektuak hiru gai orokor proposatzen ditu, hainbat ikerketa-arlo barne hartzen dituztenak:\nBateria jasangarrietarako, dentsitate handiko baterietarako eta potentzia energetikoko baterietarako material berrien bilaketa bizkortua, haien artean degradazio-erreakzioak arintzeko interfaze egonkorrak sortzeko gai direnak.\nFuntzionalitate adimendunak integratzea, baterien bizi-denbora eta segurtasuna areagotzeko. Horren barruan sartzen da zelda mailan jarduten duten kimika eta elektrokimika berrien garapena, baita bateriaren zikloetan zehar galdutako funtzionalitateak berreskuratzeko gai diren material autoerregulatzaileen erabilera ere.\nMaterialaren manufakturagarritasuna laugarren industria-iraultzaren (Industria 4.0) ikuspuntutik finkatzea. Atal honetan birziklatzeko alderdiak hartzen dira kontuan, hala nola material eta elektrodo aktiboen berregokitzea.\nGaur egun, baterietarako materialen arloko ikerketa ikertzaileen intuizio kimikoan oinarritzen da. Horrek saiakuntza- eta errore-metodoan oinarritutako optimizazio-prozesu heuristikoak inplikatzen ditu. Beraz, material berriak eta gelaxka-diseinu berriak aurkitzeak ahalegin handia eskatzen du kostu ekonomikoari eta denborari dagokienez – Tradizionalki, 10 urte baino gehiago igaro ohi dira material baten hasierako aurkikuntzaren eta maila praktikoan merkaturatzearen artean.\nArazo hori ohikoa da baterien esparruan ez ezik, baita beste ikerketa-arlo askotan ere. Mitiglo ez da lan erraza.\nIldo horretan, errendimendu handiko baheketa ugari egin dira azken urteotan, materialen zientziaren hainbat arlotan estrategia eraginkor gisa, hala nola katalisian, polimeroen zientzian edo biomedikuntzan.\nErrendimendu handiko baheketa bereziki eraginkorra da metodo teoriko konputazionalekin konbinatzen denean. Agertoki hibrido horietan, material hautagaiak aldez aurreko kalkulu teorikoen bidez hautatzen dira, ondoren baliozkotze esperimentala egiteko. Hala ere, prozedura horiek espazio kimiko handien baheketa sistematiko eta zehatz batean oinarritzen dira, eta horrek, kasu askotan, maila praktikoan trataezina den konbinazio-leherketa bat dakar.\nGaur egun, bilaketa intentsiboaren eta sakonaren ordez, miatu beharreko espazioaren ibilbide partziala, selektiboagoa, egin nahi da. Helburua behar diren esperimentuen kopurua murriztea da.\nFuntsean, paradigma berri honek bilaketa-prozesu tradizionala birformulatzen du, optimizazio-arazo bihurtuz, non datuetan oinarritutako algoritmo inpartzial batek ikertzailearen intuizio kimikoa simulatu nahi duen. Asmoa da laborategi autonomo eta automatizatuak inplementatzea, intereseko aplikaziorako berariaz izendatutako optimizazio-algoritmoak erabiliz espazio materiala sekuentzialki zeharkatzeko gai direnak.\nTestuinguru horretan, BATTERY2030+ek baterietarako materialen garapen bizkortuko plataforma bat ezartzea iradokitzen du.\nSintesi robot autonomoak, adimen artifiziaren bidez kontrolatuak eta zuzenduak, bilaketa-paradigma berri honen elementu nagusiak dira. Sistema horiek errealitate bat dira dagoeneko, eta konposatu organiko eta farmazeutiko berrien ikerketan erabiltzen dira.\nEnergia biltegiratzearen esparruan, robot adimendunek zuzendutako automatizazioak eta sintesiak elektrolito funtzionalak eta anodo eta katodoentzako material aktiboak garatzeko eremua irekitzen du.\nGaur egun, limitazio nagusia sintesi-protokoloak eta karakterizazio-protokoloak estandarizatu gabe daudela da; beraz, normalean ez dira ezagutzen baldintza guztiak lortu dituzten emaitza asko eta literatura zientifikoan islatu direnak.\nUste denez, automatizazioaren, saiakuntza miniaturizatuen eta datu-base handien analisiaren bidez konposatu-liburutegi handien baheketa esperimental eta teoriko intentsibo batek materialen aurkikuntza azkartu lezake, metodo konbentzionalekiko magnitude-ordena batean.\nGaur egun, errendimendu handiko baheketa-sistemen zenbait adibide daude, elektrolitoak, gelaxka-diseinuak eta neurri elektrokimikoak formulatzeko erabat automatizatuta daudenak, hala nola Alemaniako Baterien Ikerketa Zentroa (MEET).\nCIC energiGUNEn ION-SELF proiektua hasi berri dugu, Zientzia eta Berrikuntza Ministerioak finantzatua eta Javier Carrasco eta Marine Reynaud buru dituena.\nION-SELFek adimen artifizialeko teknikak ezarriko ditu, simulazio teorikoetatik datozen datuetatik zein emaitza esperimental errealetatik ikasiko dutenak. Entrenamendu konputazional horren helburua esperimentu berrien emaitzak iragartzea da, zenbait kontrol-parametroren arabera (konposizioa, tenperatura, erreakzio denborak, disolbatzailea, atmosfera, etab.).\nION-SELFen dagoen esparru teorikoaren (materialen simulazioa) eta esperimentalaren (sintesia eta karakterizazioa) arteko lotura estuak aukera emango du esperimentu moten eta kalkulu teorikoen arteko korrelazioak identifikatzeko. Horrek indar gordineko prozedura intentsiboen bidez baino emaitza azkarragoak lortzea ekarriko du.\nHauek dira ION-SELFen bi helburu nagusiak:\nAlgoritmo eraginkorrak garatzea plangintza esperimental autonomorako.\nMaterialen sintesi automatizatua kontrolatzea, emaitzak optimizatuz.\nION-SELFen funtsezko alderdi bat begizta itxiko esperimentazio-prozesua da. Hau da, une oro ebaluatzea ordura arte egindako esperimentuetatik lortutako emaitzak, adimen artifizialaren metodoetan oinarritutako algoritmoen bidez hurrengo esperimentuak hobeto planifikatzeko.\nKontzeptuaren froga gisa, ION-SELF proiektuan azterketako bi kasu hauek hartuko dira kontuan:\nLi-Ni-Mn-Al-Mg-O espazio kimikoa. Egungo ion-litiozko baterietan erabiltzen diren tentsio handiko elektrodoen materialen kobalto-edukia murrizteko premia kritikoak eragin du hautaketa hori. Horretarako, kobaltoa aluminioarekin edo magnesioarekin ordezkatzea proposatu da oxido laminarretan eta nikeletan aberatsak diren espineletan.\nNa-M-PO4 sistema (m = Fe, Mn, Co, Ni). Interes handikoa da sodio bateriak garatzeko, ion-litio katodoen LiFePO4 erreferentzia materialaren baliokidea baita.\nProiektuaren azken fasean, metodo konputazionalen bidez hautatutako beste sistema batzuk aztertzeko eskuratutako ezagutzak zabalduko dira, elektrodoentzako material erakargarri berriak lortzeko.\nION-SELF proiektuaren arrakastak baterietarako material berrien aurkikuntza bizkortzea ahalbidetuko du, eta hori, aldi berean, Europako ekonomiaren erabateko deskarbonizazioaren azken helburuan beste urrats bat izango da.\nJavier Carrasco, CIC energiGUNEko ikerketa modelizatu eta simulazio konputazionaleko taldeko burua\nOier Lakuntza, CIC energiGUNEko ikerketa modelizatu eta simulazio konputazionaleko doktoretza ondoko ikertzailea.


Urtarrilak 19, Gasteiz, Auzolana — Arabako Bertso Kuadrilla arteko Txapelketa 2018\nBapateroak eta Arabar Errioxa\nPilotalekuko bazterrak doinuz bete zituzten Bertzilika taldeko bertsolari gazteek. Haiek ireki zuten saioa eta haien bertsoekin Bapateroak aurkeztu zizkiguten.\nGuztia martxan zegoen. Lexurik, saioko gai jartzaileak, aurkezpenak egin eta segituan lehen faseari eman zitzaion hasiera, hau da, agurrei. Bapateroek instrumentuak, mozorroak eta baita dantza ere baliatu zituzten taldea aurkezteko. Txandrio, hala ere, ez zen atzean geratu, haiek ere gitarraren melodiarekin batera abestu baitzuten.\nBigarren atalean, Aroa eta Orlando ibili ziren aurrez-aurre Anariren musikaren inguruan eztabaidatzen eta ondoren bi taldeetako unai hurbildu ziren mikrofonora. Hauek zortziko txikiari helduz kantatu zuten.\nGero, oinen txanda heldu zen. Batetik Bapateroek, bestetik txandriok ez zituzten bereziki hitz laukote errazak aukeratu . Bai Mikelek eta bai Ikerrek denbora behar izan zuten bertsoa formulatzeko, baina, itxaronaldiak pena merezi izan zuen.\nLaugarren fasean Iker eta Maddalen aritu ziren proposaturiko bukaerei forma ematen eta Xabier eta Orlandori egokitu zitzaien hurrengo fasean galderak botatzea.\nKartzela zazpigarren fasearen eskutik agertu zen. Bi taldeek bidaiatu zuten denboran, hiru hirukien antzera. Batzuekin Berlinera joan ginen eta besteek Egipto eta dinosaurioen arora eraman gintuzten.\nPuntuak eskuratzeko azken aukera trikitixa eta panderoaren doinuarekin lagunduta burutu zen. Aita-semeak doinuarekin bi taldeek hiru kopla bota zituzten.\nAmaitzeko bi taldeek agurra egin zuten batera eta saioari amaiera emateko Lexurik talde garailearen izena aditzera eman zuen: Txandrio.\nHau da Armentiako Bertxilika bertso eskolako kideek prestatutako bertso sorta:\nBertsolari pila bat\nEz al daude_hemendik?\nBaina_ez nuke esango\nKontutxo bat aipatu\nNahiko nieke nik\nGure kontra_ez duzue\nEzer egiterik (Bis)\nBaina jartzen bagara\nOkertzen ari da\nXabi, Mikel, Maddalen\nFalta da disdira\nUnai eta Aroa…\nHain onak ez dira (bis)\nDoinua: Eserita mesedez (Pirritx eta Porrotx)\nBertso eskolan sartu\nDela bat berria!\nMikel du izena\nBaina ona_ote zaren\nAi ai ai ai, ai ai ai ai\nZe nolako artista!\nTa izan sokorrista! (Bis)\nDoinua: Aleluya (bertsioa)\nAi Maddalen, ai Maddalen\nAi Maddalen, ai Maddalen Arrausi\nBertsolariek ondo kantatu ahal zutenik\nEz nekien, Maddalen, zu agertu baino lehen\nArrausi egiten dut zu entzuten, Maddalen…\nDoinua: Ave María\nTa hor Antia\nAi, ai, Antia\npertsona on ta\nEredu txar argia\nUnai ai, ai, Unai ai, ai\nIkusi nahi nuke bai (Bis)\nZaude baina basta ya\nEre ez zen hain zaila!\nUste du profesionala\nDela bera orain bai\nHobetu izanak ona\nZarela_ez du esan nahi!\nAi Aroa Arrizubieta\nIkasle, irakasle ta bertsolari\nZurekin joango nintzake ni kantari\nBertsolari fina da ta\nEz daki afinatzen\nIkasi beharko zenuke\nEgun osoa pasatzen du\nGauza asko buruan ta\nOna da irakasten\nIrakasle ona baina\nPasatzen du klasea\nBurua doinuz ta_errimaz,\nBertsoz dauka betea\nTa bere alaitasunez\nAlaitzen du jendea


Hemen zaude: Hasi > Uliazpi > Zerbitzuak > Etxebizitza > ULIAZPIKO ZUBILLAGA ...\nBergarako Zubillaga Dk. Zentroan arreta eskaintzen diogun talde batekin eskiatzen ibiltzeko Luz Ardidenerako udalekuak prestatzen ari ginenean eski egokitua egiteko asmoz ez genekien inolaz ere nola aterako zitzaigun.\nNolanahi ere, horiekin izan dugun bizipena igaro ondoren merezi izan duela esan dezakegu inolako zalantzarik gabe.\nLourdesen hartu genuen ostatu eta lehenengo egunean Lourdesko Santutegia ikustera joan ginen, anekdota atsegin bat izan genuen italiar batekin. Hurrengo egunean Luz Ardidenera joan ginen. Eguraldi paregabearekin elurretako jaitsierak egin genituen aulki egokitu batean. Jarduera hori gauzatzeko ardura zuen monitorearen portaera bikaina izan zen eta arreta eskaintzen diegun pertsonen erantzuna, berriz, paregabea. 2.000 metro inguruko altuera duten Luz Ardideneko pistetatik Higinio, Itziar, Iñaki eta Julian nola jaisten ziren ikustea hunkigarria izan zen benetan.\nLagun horiek ezagutzen ez dituzuenei esan nahi dizuegu Higinio Bergarakoa dela, 49 urte ditu eta gurpil-aulkia behar du batetik bestera ibiltzeko, Itziar Arrasatekoa da, 34 urte ditu eta zaintzen dutenen laguntza behar du ibiltzeko, Iñaki, Legazpikoa da, 35 urte ditu eta horrek laguntza behar du epilepsia-krisialdietan erortzeko arriskua izaten duelako, azkenik, Julian, Oñatiko da, 55 urte ditu eta autonomia pertsonalean maila ona du.\nAzken egunean Betharramgo Haitzulora joan ginen, frantsesek diotenez, Europako handiena da, bisitaldiaz gozatzeko aukera izan genuen.\nLaburbilduz, udalekuak izan duen arrakasta ikusita bizipen hori igarotzera animatu nahi zaituztegu.\nUdalekuetako bideo bat eta argazki batzuk uzten dizkizuegu, horiek ikusiz goza dezazuen.


Igartubeiti Baserria eta Handia\nHandia Filmea arrakasta izugarria izaten ari da. Horren adibide dira esaterako Goya sariak, egindako lanaren aitorpena. Igartubeiti Baserri Museotik ere gure zorion eta eskerrona adierazi nahi diogu lan talde guztiari. ZORIONAK HANDIA!\nIgartubeitiko baratzea eta bere ingurunea otsailean\nJada esan liteke badatorrela udaberria, hilabete eskas geratzen da egutegiaren arabera, baina bai naturako izaki bizidun eta beste elementuek eta baita giza ospakizun eta sinesmen ezberdinek, lurrari lozorrotik esnatzen hasteko ordua duela adierazi diote. Landareen lehen izerdiak mugitzen hasi dira, “pizkundea” hasi da. Hortik datozkigu baita ere otsaileko zenbait erritu edota sona zabala duten euskal inauteriak eta beste zenbait ospakizun ere (aldaketa, trantsizioaren adierazle…). Udaberria badator bai, baina ez gaitezen aurreratu, izan ere honela dio esaera zaharrak: “Otsailtxo munduan, aldiz eguzkitan aldiz sutondoan” dio esaerak. Otsaila hotzetik edo epeletik doan, horrek markatuko dizkigu baratzeko eta inguruko lanen erritmoak. Izan ere, honek lanak azkartu edo atzeratu egingo dizkigu eta. Oraingoan ere inguruneak aginduko digu, beraz patxadaz hartu...\nIgartubeitiko baratzea eta bere ingurunea urtarrilean\n“Urtarril hotza, neguaren bihotza”. Urtarrila, “hilbeltza” bezala ere ezagutzen da. Oraindik neguan gaudenaren seinale, hotza eta iluna, hortik bere izena, eta esaeraren esanahia. Baratzean, urte hasiera lasaia izaten da. Beraz, patxadaz hartu eta ongi pentsatu urte honetako baratzea nola osatu nahi dezuten. Izan ere, oraindik negua da, eta lurrak lozorroan jarraitzen du. Lanik handienak lurra osasuntsu mantentzeko eginkizunek, neguko zuhaitzen landaketek eta fruta arbolen zaintzek emango digute.\nIgartubeiti Baserri Museoak eta Zugarramurdiko Sorginen Museoak “Areago Istorioak belarrietara Kontakizunak 2” argitalpen ilustratua aurkeztu dute\nIgartubeiti "Gure lurra" topaketan\nIgartubeiti Baserri Museoa "Gure lurra", baserritarren eta hiritarren arteko topagunean parte hartzen ari da Donostiako Kursaalen\nIgartubeitiko baratzea abenduan\nHonela dio esaera zaharrak: “elur melur, ez nauk/n hire beldur, etxean badiat/ñat arto eta egur”. Bai, abenduarekin batera iritsi zaigu negu sasoia. Zehazki, abenduak 21ean, gure egutegiaren arabera. Hala ere baserria prest egon behar du neguari aurre egiteko. Negua, hotzarekin lotzen dugu ezbairik gabe, baina hortik haratago gure kultur-historia eta ondarearen zenbait misterio eta sinesmen gordetzen ditu, asko eta asko, “xelebrea” badirudi ere argiarekin lotuta daudenak, “Egun-Berriaren” (Eguberri), adierazle. Besteak beste abenduan honako landaketak egin ditzakegu baratzean: marrubia, tipula, eskarola, azalorea, baratxuria, ilarra...\nCarlos De Cos eta Alex Murciego X. Sagardo Astea Argazki Lehiaketako sarituak\nEpaimahaiak, argazkien aniztasuna eta Sagardo Astea gaia kontutan izan ditu\nIgartubeiti elurrez inguratua\nIgartubeitiko Baratzea Azaroan\nHonelaxe dio esaera zaharrak: “azaroko eguna, argitu orduko iluna”. Ederki asko adierazten digu esaera honek azaroan murgildu orduko datorkiguna. Eguna mozten hasi da. Eguzkiak beheranzko joera hartzearekin batera, goi-mendietako artzainek ere, artaldea atzean dutela baserrirako itzulerari ekin diote. Honekin batera, historian zehar zeresana eman duen garia ereiten hasteko garaia izaten zen azaroan. Eta nola ez, gaztina erreak jateko eta baserrietako su ederra pizteko garaia, neguaren ataria. Besteak beste honako landaketak egiteko garaia da: marrubia, eskarola, borraja, porrua, ziazerbak, tipulina…\nSAGARDO ASTEA 2017\nIgartubeitiko dolare zaharra beste behin bizi berritu da, eta jende ugari gerturatu da XVI. mendeko sagardogintza ikustera.\n"HANDIA" FILMEA ETA IGARTUBEITI BASERRIA\nArrakasta izaten ari den HANDIA filmearen zenbait zati XVI.en mendeko Igartubeiti Baserrian grabatu ziren.\nSagardo Astea, urriaren 4tik 13ra bitartean, bere 16. edizioan\nSagardo Asteari hasiera emateko, Gipuzkoako Foru Aldundiaren XVI. Sagardo Lehiaketako irabazleei sariak banatuko zaizkie. Aurtengo edizio honetan, asteburuan eta San Sebastian Explore Region-en eskutik, Cider Truck-a bisitatuko gaitu, bertan, sagardoa eta Bertatik Bertara inguruko baserritarren elikagaiak dastatzeko aukera eskainiz. Bisitariek esperientzia ezberdinez gozatu ahal izango dute, zanpaketetaz, antzezpenetaz, kirikoketaz eta sagar erakusketaz.\nUrria ez da hilabete makala izango baserri eta nekazal munduan. Lana gogor egiteko garaia, baina esaerak dioen bezala, “udazkena, urte sasoirik ederrena”. Hilabete honetan baserria udatik negurako trantsizio aroan sartuko zaigu, udazkenean, aldaketa garaia iritsi da beraz baserrietara. Batez ere artoa, gaztainak, urrak, intxaurrak eta sagarrak izango dute garrantzia. Besteak beste honako landaketak egiteko garaia da: eskarola, ziazerba edo espinaka, tipulina, marrubia, aza...\nIgartubeitiko baratzea abuztuan\nAbuztuko esaerak honela dio: “abuztuan azkenerantz, eguna doa indar beherantz”. Abuztuan uda bete-betean gabiltza. Baina baserri eta landa inguruetan ez da izango deskantsurako asti handirik. Izan ere, negurako ganbara betetzeko egin ahaletan murgiltzen hasteko garaia da nekazarientzat, hotzari eta goseari aurre egiteko. Honek adierazten digu denboraren nozioa ez dela denontzat berdina. Alegia eraikuntza sozial bat dela, testuinguru batetik bestera aldatzen dena.\n"Amonaren urrezko orrazia", Eztizen Agirresaroberen kontakizunak jaso du Istorioak belarrietara III. euskarazko kontakizun laburretako lehiaketako 1.saria\n2. saria, "Ezberdintasunean berdintsu" kontakizunagatik Iñigo Legorburuk jaso du.\nIgartubeiti Baserri Museoko hezkuntza programa maila ezberdinei dago zuzendua, eskola kurrikulumaren edukien osagarria izan nahi da eta euskal baserriaren historia, bilakaera eta bertan bizi ziren diren biztanleen eguneroko bizimodua erakusten du. Bestalde, ibilbide bakoitzean Igartubeiti Baserri Museora etorri baino lehenago eta ondoren egiteko jarduera ezberdinak ere proposatzen ditugu.\nEkaina, uztaila eta abuztuan ekintza zoragarriak Igartubeitin!\n« Aurreko 20 elementuak Hurrengo 20 elementuak » 1 ... 3 4 5 6 7 8 9 ... 18


Otxandioko Udala - Andikonako foroak adostutako adierazpena\nAndikonako foroak adostutako adierazpena\nAtxikita Andikonako foroak aurten adostu duen testua aurkituko duzue. Udalaren deiari erantzunez, frankismotik geroztik herriaren ordezkari izan diren hautetsi talde bat Andikonako foroan batu zen. Sentsibilitate politiko guztietako ordezkariek hartu dute parte esperientzia honetan.\nSaio desberdinen ondoren atxikitutako idazkia onartu zen. Bertan, bizikidetza eta elkarkidetza oinarri sendoak jarri dira, eta horrekin batera, Euskal Herrian bizi dugun gatazka politikoaren irtenbide integralari buruz hitz egin eta hausnarketak konpartitzeko konpromisoa hartu da.\nBide berri baten hasiera da beraz, datozen urteetan garapena izan beharko duena.\n2013ko Andikonako omenaldian, hautetsi izan diren lau lagunek idazkia irakurri zuten. Bertan, herritarrei, adierazpen honi sinadura bidez atxikimendua adierazteko gonbidapena luzatu zitzaien. Hortaz gain, liburua udaletxean dago eskuragarri. Herritarrek aukera dute adierazpena sinatzeko.\nAdierazpena ikusi (PDF 32KB)


Elgoibar, Hego Afrika eta Txileko dantzarien jaialdi koloretsua — dantzan.eus\nHemen zaude: Hasiera › Hemeroteka › Elgoibar, Hego Afrika eta Txileko dantzarien jaialdi koloretsua\nNazioarteko Folklore Jaialdiak 30 urte bete ditu aurten eta Olaizaga kiroldegia ez ezik kaleak ere dantzari eta musikariz bete zituzten barixakuan.\nUdaletxean egin zieten harrera eta kiroldegira arte kalejiran joan ziren Haritz Dantza Taldekoekin batera mundu osoko dantzen ordezkari Txile eta Hego Afrikako taldeak. Ondoren, ikuskizun berezia eskaini zuten bertaratu zirenentzat.\nHaritz Dantza Taldeko kantariek hasi zuten jaialdia Gipuzkoako dantzekin: Debako San Roke ezpata-dantza; Gipuzkoako ereserkia; Kontrapasa; eta Brokel-dantzen zikloko zenbait dantza: uztai-handiena, brokel-makilena, zinta-dantza eta uztai-txikiena.\nTxileko Temuco taldeko dantzariek hartu zuten taula gaina orkestra handi bat lagun zutela eta jantzi dotoreak soinean taldean aritu ziren dantzan baina bakoitza bere bikotearekin gehienetan. Txileko folklorea kontserbatzea eta zabaltzea da taldeko gazteen helburua. eta mugimendu goxoak azkarragoekin nahastu zituzten.\nOndoren, Themba Njilo fundazioko dantzariak salto eta gerri mugimenduekin beraien herrialdeko kantuak ahotan, danbor afrikar tradizionalen soinuz eta ikusleen txaloen laguntzaz aritu ziren dantzan soinean arropa gutxi baina ikusgarriak zituztela, hango janzkera irudikatuz.\nBerriz Haritz Dantzari Taldekoak taularatu eta Arabara egin zuten salto Guardiako kuadrillako hiru herritako dantzak eskainiz: Ekorako Bertzijanako Ama Birjinaren katearen dantza; Eltziegoko Cuatro calles, El arbol eta Jota; eta Villabuenako Te vi, El culo, Bailaos eta Pajara pinta makila-dantzak.\nJaialdiaren amaieran oroigarri bat eman zioten urtetan Haritz Dantzari Taldekoen abarketagile izan eta iaz hil zen Iruretagoyenaren emazte eta seme-alabei, haren lana eskertuz.


"Ama" - Maddi Sara Goikoetxea Juanena - EHAZE\nAntzezlana: Ama. Ideia eta zuzendaritza (sorkuntza kolektiboa): Marie de Jongh Konpainia. Aktoreak: Ana Martínez, Javier Renobales, Anduriña Zurutuza, Maitane Sarralde, Joseba Uribarri, Amets Ibarra, Jokin Oregi. Eguna: Martxoak 16. Lekua: Victoria Eugenia Antzokia, Donostia.\nEzagun da Marie De Jongh antzerki konpainiak lengoaia unibertsal bat duela helburu, eta horren adierazle antzezlan honetarako aukeratu duten izenburua; unibertsala bezain partikularra, xumea bezain indartsua… adituek diotenez, horixe da mundu osoko haurrek esaten duten lehenengo hitzetako bat, eta ia berdin ahoskatzen omen dugu: ama.\nHizkuntza eta bereizgarri kulturaletatik haratago doan ulermen edo hunkitze horren bidean, aktoreek maskara “zero” deiturikoa dute aurpegian, guztiz lisoa dena, ezaugarri gizatiarrik gabe, bere horretan inolako adierazpenik ez duena. Paradoxikoki, ordea, horrek are humanoago bihurtzen dituela iruditzen zait: neutraltasun horretatik abiatuta, ezer ez izatetik edonor izatera pasa ahalko balira bezala, pertsonaia arketipikoaren magian sartuz: panpinak diruditen bizidunak edo bizirik diruditen panpinak.\nAntzezleen trebetasun fisikoa agerian da, lan honetarako ezinbestekoa dena. Gorputzak bihurtzen dira keinu: arnasaren mugimendua bularrean gora eta behera, barrura eta kanpora, batzuetan motel, bestetan azkar, gehienetan sakon… irribarrearen ordez laztanak, oihuaren ordez, eskuak zabalik. Istorioak pilatzen dituzte gorputzek eta istorio horiek guztiak antzemateko gai gara haiek oholtza gainean ikuste hutsarekin; istorio horiek zeintzuk diren zehazki ez dakigun arren, usaindu ahalko bagenitu bezala, sorginak eskuko lineak irakurtzeko asmoz edukiko lukeen lehen begi-kolpean bezalaxe.\nEszenografiak kontrastea egiten die graziaz mugitzen diren panpinei: haien malgutasun, biguntasun eta koloreen aldean, handiak, zurrunak eta ilunak baitira; gizartearen oinarrien pareko. Errealitate gogor eta gordin horiei aurre egiten ikusiko ditugu pertsonaiak, zaurgarri. Zuzendariaren hitzetan, zaintzaren gaia jarri nahi izan dute erdian, etxe bat “hogar” egiten duen hori zer den, nork egiten duen, eta nola egiten den. “Etxea” eta “hogar” ez da berdin. Elhuyarreko hiztegiak honela itzultzen du: etxe, sutondo, su baxu, familia. Nola esan? Gauza batzuk ezin dira esan. Horregatik bizi da antzerkia, eta horregatik -obra honetan bezala- batzuetan hobe ahoa ixtea. Ea nola moldatzen naizen orduan, hitzez esan ezin dena orain hitzotan islatzeko:\nGure herri eta hirietako kaleetan ez bezala, protagonistak ditugu oltza gainean zaharrak eta umeak. Zaharrek haien dar-dar eta pauso txikien artean beren erritmora gerturatzen gaituzte, eguneroko akzio sinple eta erabat lurtarrak behatu eta kontenplatzera, ohiko dinamika frenetikoekin konparatuta, ia meditazio ariketa bat: “ea nola esertzen den aulki horretan zahar hori”, “ea nola begiratzen duen”, “ea nola uzten duen objektu hori bere tokian”, “ea nola hartzen duen koilara eta eramaten duen ahora”. Izan ere, batzuetan eguneroko eszenatoki sinpleenetan ematen dira bizitzako momentu ederrenak, izar uxoa bezain iheskorrak, harrapatu eta kutxatxo batean gorde nahiko genituzkeen horiek: begiratzeko, gelditzeko, eskua emateko, ukitzeko, burua makurtzeko… modu bat; ez beste mundukoa izateagatik, sinpletasun horren baitan ezkutatzen duen lilura eta (ausartuko naiz) transzendentziagatik baizik: obra honi lotuta hasieran aipatu dudan dualtasunaren paradoxa. Irudi poetikoen bidez giza-harremanen konplexutasuna adierazteko gai izan da oso modu sotilean, estereotipo edo iruditegi errazean erori gabe, eta maitasunaren zein harremanen argi-ilunak taularatu ditu. Soberan litzake aipatzea zentzu teknikoa nola menderatzen duen: argiak, itzalak, musika eta noiz edo noiz txotxongilo erraldoiak fin baliatzen ditu… surrealismoa eta mundu onirikoak ere ezin hobeki txertatzen ditu tinte komikoak dituen drama honek. Hori guztia ez da batere erraza, eta horregatik, maisu-lana iruditzen zait Marie De Jongh-en apustua. Baina batez ere, eragin didan samurtasuna azpimarratu nahi nuke: aspaldian ikusi dudan lan samurrena izan da… eta horrek pentsarazi dit beharbada samurtasuna ez dagoela modan.\nEgun hartan, antzezlana amaitu eta txalo-zaparrada baretzean, ondoan eserita nituenek segituen jo zioten galderak formulatzeari: “eta honek zer esan nahi izan du?”, “zer sinbolizatzen du pertsonaia honek?”, “nola ulertu duzue hau?”. Erantzuna duten galderak izango balira bezala, edo erantzun bakar bat. Nire ama gogorarazi zidan, antzerkia ikustera gonbidatzen dudan guztietan, zer iruditu zaion galdetu ondoren gauza bera errepikatzen baitit: “Hau edo hura ez dut ulertu”. Eta aldi berean, ordurako gorputzean pilatuta nituen hainbat hotzikarek irakasle ohi baten hitzak gogorarazi zizkidaten: antzerkia ez dela “ulertu” behar, alegia.\nAdmin 2020-02-06 2020-02-20


Errusiak Erresuma Batuari egotzi dio Siriako ustezko eraso kimikoa prestatzea | Mundua | Berria\nErrusiak Erresuma Batuari egotzi dio Siriako ustezko eraso kimikoa prestatzea\nLondresen arabera, Moskuk egin dion akusazioa «gezur irrigarri eta nabarmena» da. Hezbollahen ustez, ez da «gerra zabal bat» piztuko\nSiria bonbardatzearen aurkako protesta, atzo, Londresen. NEIL HALL / EFE\nErrusiaren eta Erresuma Batuaren arteko harremanak are gehiago okertu ditu Moskuk atzo Londresi egindako akusazioak. Errusiako Defentsa Ministerioaren arabera, iragan asteburuan Siriako Douma hirian ustez gertatu zen eraso kimikoa Erresuma Batuko Gobernuak prestatutako «probokazio bat» bat izan da. Igor Konaxenkov bozeramaileak erran zuenez, Errusiako militarrek «antzerkian» parte hartu zuten herritarrak elkarrizketatu dituzte. «Pertsona horiek ez dituzte haien izenak gorde. Ez dira sare sozialetako mezu inpertsonalak edo ekintzaile anonimoak. Bideo faltsuetan parte hartu zuen jendea da». Karen Pierce Erresuma Batuak NBE Nazio Batuen Erakundean duen enbaxadorearen arabera, «gezur irrigarri eta nabarmena» da akusazio hori.\nKonaxenkov baino lehen, Sergei Lavrov Errusiako Atzerri ministroa mintzatu zen. Hark ez zuen izenik aipatu, baina konspirazio bat salatu zuen. «Froga ukaezinak dauzkagu errateko prestatutako bertze ekintza bat izan dela, eta zerikusia dutela kanpaina errusofobo baten buruan dagoen estatu jakin bateko zerbitzu sekretuek». Defentsa Ministerioko bozeramailea esplizituagoa izan zen, eta erran zuen «apirilaren 3aren eta 6aren artean» Erresuma Batuak Kasko Zuriak izeneko gobernuz kanpoko taldeari «presio gogorra» egin ziola «antzerkiaren prestaketa bizkortzeko». Kasko Zuriek salatu zuten Siriako armadak eraso kimiko bat egin zuela, eta haiek argitaratu zituzten irudiak.\nMoskuren eta Londresen arteko ika-mika NBEren Segurtasun Kontseiluraino ailegatu zen atzo, eta Erresuma Batuko ordezkariak gogor erantzun zion Errusiakoari. «Errusiaren propaganda makinak orain arte egin duen albiste faltsurik okerrena da».\n'Skripal auziko' berberak\nSergei Skripal Errusiako espioi ohiaren pozoiketa kasuaren ondorioz tentsio diplomatiko larria piztu zen martxoaren hasieran bi herrialdeen artean, Londresek Moskuri leporatzen baitio Skripali eraso egin izana —Ingalaterran gertatu zen pozoiketa—. Errusiak, aldiz, bere aurkako kanpainatzat dauzka akusazioak. OPCW Arma Kimikoak Debekatzeko Erakundeak herenegun adierazi zuen Skripal pozoitzeko erabilitako gai toxikoa Erresuma Batuko ikerlariek identifikatu zuten berbera dela, baina Lavrovek atzo nabarmendu zuen txostenean ez dagoela zehaztuta pozoiaren «jatorria» zein den.\nSirian ere hiru eragile horiek protagonista bihurtu dira. OPCWko ikerlariak herenegun ailegatu ziren Beirutera, Siriako Gobernuaren baimenarekin Doumara ailegatzeko asmoz, eraso kimikorik gertatu ote zen ikertzeko. Douma ia sei urtez talde armatu salafisten kontrolpean egon da, eta Siriako Gobernuak herenegun berreskuratu zuen.\nAEBak, Erresuma Batua eta Frantzia Siriako Gobernuaren aurkako erasoaldi bat egitea aztertzen ari dira, hari leporatzen baitiote eraso kimiko bat egitea. Erresuma Batuko Gobernuak herenegun onartu zuen bertze bi aliatuekin batera «erantzun bat» ematea. Jeremy Corbyn oposizioko lider nagusia aurka dago erabat, eta Theresa May lehen ministroari atzo leporatu zion «Donald Trump [AEBetako] presidentearena aginduen zain» egotea. Etengabe areagotu den tentsio giro horren erdian, Libanoko Hezbollah alderdi xiita eta Baxar al-Assad Siriako presidentearen aliatuak egin du lasaitasunerako dei bat, Naim Qassem buruzagiordearen ahotik. «Ez dugu aurreikusten Amerika eta Errusia elkarren aurka borrokan hasiko diren egoerarik, edo gerra egoera zabal baten aukerarik. Ez dago baldintzarik, Trumpek eta [Benjamin] Netanyahuk burua guztiz galdu ez badute bederen».


Arau-berritasunak - web.araba.eus\nBerrikuntzak sozietateen gaineko zergaren araudian 2018ko ekitaldirako\nJarraian sozietateen gaineko zergaren 37/2013 Foru Arauan 2018ko ekitaldirako egin diren berrikuntza batzuen berri emango dizuegu.\nLaburpen hau aldaketen berri zabaltzeko besterik ez da; beraz, hoberena Foru Arauan aldatu diren artikuluak osorik irakurtzea litzateke.\nMartxoaren 7ko 2/2018 Foru Arauak, Arabako zerga sistemako hainbat arau eta zerga aldatzen dituenak, egin dituen aldaketa nagusiak\n25 bis art.: finantza gastuen kengarritasunaren muga\nArtikulu hori gehitu da; horren arabera finantza gastu garbiak kengarriak izango dira honako muga honekin: ekitaldiko mozkin operatiboaren ehuneko 30.\nKentzen ez diren finantza gastu garbiak hurrengo zergaldietan kendu ahal izango dira, kasuan kasuko zergaldikoekin batera, honako muga honekin: ehuneko 30.\nPartaidetzak eskuratzea xede duten zorren ondoriozko finantza gastuek aurretiazko muga gehigarria dute: ehuneko 30.\nNolanahi ere, kengarriak izango dira zergaldiko finantza gastu garbiak: 3 milioi euro.\nMuga hau aplikatzen bada, ez da aplikatuko azpikapitalizazioaren erregela.\n89 bis eta 99.1 c) artikuluetan zerga taldearen barruan egiten diren horrelako gastuen tratamendua arautzen da.\n31.1 k) art.: gastu kenezinak\nKenezinak dira pertsona edo entitate lotuekin egindako eragiketei dagozkien gastuak, baldin eta, haien kalifikazio fiskal desberdinaren ondorioz, ez badute diru sarrerarik sortzen, edo sortzen duten diru sarrera salbuetsita badago, edo ehuneko 10etik beherako karga nominala badu.\n32.4 art.: mikroenpresentzako konpentsazioa\n2018an hasitako ekitaldietan mikroenpresentzako zerga konpentsazioa, dimentsioagatik dituzten zailtasunengatik aplikatzen dena, txikiagoa izango da: lehen ehuneko 20koa zen eta orain ehuneko 15ekoa.\n33.3 a) art.: dibidenduen gaineko zergapetze bikoitza ezabatzea\nZehazten da zergapetze bikoitza ez dela ezabatu honako kasu honetan: dibidenduak sozietateen gaineko zergagatik edo antzeko zerga batengatik ehuneko 10etik beherako karga tasa nominala jasan duen entitate batek banatzen dituenean.\nMurrizketa bera aplikatuko da honako hauen gaineko zergapetze bikoitza ezabatzeko: partaidetzen eskualdaketak (37.4 art.) eta establezimendu iraunkorrek lortzen dituzten errentak (art. 35.1).\n36.1 art.: aparteko mozkinak berrinbertitzea\nEzabatu egin da berrinbertsioa entitateen kapitaleko edo funts propioetako partaidetzen eskuraketan egiteko aukera.\nAldi baterako ezarri da 2018-01-01a baino lehen indarrean zegoen aparteko mozkinen berrinbertsioaren araubideari heldutako errentei araubide hori aplikatuko zaiela, nahiz eta berrinbertsioa egun horretatik aurrera hasitako zergaldi batean gertatu.\n55.1 art.: zerga oinarri negatiboen konpentsazioa\nMuga ezarri zaio zerga oinarri negatiboen konpentsazioari: konpentsazioaren aurreko zerga oinarri positiboaren ehuneko 50. Mikroenpresen eta enpresa txikien muga ehuneko 70 izango da.\nKonpentsazioa aplikatzeko epealdia 15 urtetik 30 urtera luzatu da.\n2018ko urtarrilaren 1etik aurrera hasitako lehenengo zergaldiaren hasieran konpentsatzeko dauden zerga oinarri negatiboak 55. artikuluan xedatzen denarekin bat etorriz konpentsatuko dira (adierazitako mugekin). Konpentsatzeko epealdia 30 urtekoa izango da sortzen direnetik.\n2018an hasitako ekitaldietan tasa orokorra ehuneko 26 izango da.\nMikroenpresek eta enpresa txikiek ehuneko 22ko karga jasango dute.\nSalbuespen partziala duten entitateek ehuneko 20 karga jasango dute.\nKreditu entitateen gaineko karga ez da aldatu eta lehengoan geratu da: ehuneko 28.\nGutxieneko tributazioaren ehunekoak gehitu dira: igoeraren puntu portzentualak karga tasan aplikatu den murrizketarenak berak izan dira.\nOro har, gutxieneko tributazioaren tasa zerga oinarriaren ehuneko 15 izango da (lehen ehuneko 13 zen). Mikroenpresa eta enpresa txikinena ehuneko 13 izango da (lehen ehuneko 11 izan zen).\n60.8 art.: zergapetze bikoitza saihesteko kenkaria\nKuota nahiko ez izateagatik aplikatu ezin diren kenkariak hurrengo 30 urteetan aplikatu ahal izango dira.\n2018ko urtarrilaren 1etik aurrera hasitako lehenengo zergaldiaren hasieran aplikatu gabe dauden kenkariak sortu direnetik 30 urte baino lehen aplikatu behar dira.\n61.3 d) art.: aktibo finko berrietako inbertsioengatik aplika daitekeen kenkaria\nInbertsioa 5 milioi eurotik gorakoa izanez gero, ez da egongo zertan bere honako baldintza hau: inbertsioaren xede diren aktiboen guztirako zenbatekoa, ekitaldi bakoitzean, aurreko kontabilitateko balio garbien baturaren ehuneko 10 baino gehiago izatea.\n66. art.: enplegua sortzeagatik aplika daitekeen kenkaria\nKenkariaren zenbatekoa mugaegunik gabe kontratatutako pertsona bakoitzaren urteko soldata gordinaren ehuneko 25 izango da, gehienez 5.000 euro. Ezinbestekoa da soldata LGSren ehuneko 170 baino gehiago izatea.\nMugaegunik gabe kontratatutako pertsonen kopurua, kontratazioa egiten den zergaldiaren amaierakoa, mantendu beharreko epealdia 2 urtetik 3 urtera luzatu da. Gainera, plantillaren murrizpena kontuan ez hartzeko beste pertsona bat mugaegunik gabe kontratatzeko ezarritako epealdia 3 hiletik 2 hilera laburtu da.\n67.1 art.: kenkariei buruzko arau orokorrak\nKenkarien batura (I+G+b arlokoak ez beste guztiak) ezin da izan kuota likidoaren ehuneko 35 baino gehiago (lehen ehuneko 45).\nI+G+b arloko kenkarien muga ehuneko 70 izango da (lehen ez zegoen mugarik).\nBi muga horietako bakoitza aplikatzen zaien kenkariak aldi berean gertatzen badira, ehuneko 70ko muga honi aplikatuko zaio: ehuneko 35eko kenkarien baterako muga aplikatu ondoko kuota likidoaren soberakinari.\nKuota nahiko ez izateagatik aplikatu ezin diren kenkariak aplikatzeko epealdia 30 urtekoa izango da.\n2018ko urtarrilaren 1etik aurrera hasitako lehenengo zergaldiaren hasieran aplikatu gabe dauden kenkariak sortu direnetik 30 urte baino lehen aplikatu behar dira, 66.7 artikuluan xedatzen denarekin bat etorriz.\nKenkariak aplikatzeko hurrenkera: Aurreko ekitaldietako kuota mugadun kenkariak (ehuneko 35 gehienez); ekitaldiko kenkarietatik ehuneko 35eko muga dutenak; aurreko ekitaldietako mugarik gabeko kenkariak (ehuneko 70 gehienez); ekitaldiko kenkarietatik ehuneko 70eko muga dutenak.\n130 bis art.: ordainketa zatikatua\nUrriko lehenengo 25 egun naturaletan ordainketa zatikatua egin beharko da urriaren 1ean indarrean dagoen zergaldiko likidazioaren kontura.\nHogeita bosgarren xedapen gehigarria: amortizazioa enpresaren kalifikazioa aldatzen denean\nHazkundea dela eta 13. artikuluan ezartzen denaren ondorioetarako kalifikazioa aldatzen zaien entitateek aldaketaren aurreko amortizazio araubide bereziari eutsiko diote.\n3/2018 Zerga Premiazko Araugintzako Dekretua, onesten duena Arabako Lurralde Historikoko zerga araudia abenduaren 28ko 10/2017 Legeak ekonomia itunean sartutako aldaketetara egokitzea; honen bidez egin diren aldaketa nagusiak\n7 milioi eurotik 10 milioira igo da eragiketen bolumenaren atalasea, irizpidetzat hartzen dena zerga ordainarazteko eta egiaztatzeko eskumena nork daukan zehazteko, zerga egoitza non dagoen kontuan hartuz, eta aplikatu beharreko arautegia finkatzeko.\nArabako Foru Ogasunari ematen zaio eskumena foru arautegia aplikatzeko eta egiaztapenak eg9iteko zerga egoitza lurralde erkidean duten subjektu pasiboen inguruan, aurreko urteko eragiketen bolumena 10 milioi eurotik gorakoa dutenen inguruan, hain zuzen ere, baldin eta EAEn egin badute aurreko ekitaldiko eragiketa guztien ehuneko 75 gutxienez.\nSalbuespena ezarri da zerga egoitza lurralde erkidean duten zerga taldeei dagokienez: halako taldeetan dauden subjektu pasiboen aurreko ekitaldiko eragiketen bolumena 10 milioi eurotik gorakoa izan bada, ekitaldiko eragiketa guztiak EAEn egin dituztenek soilik jasan beharko dituzte ikuskapenak eta horiexei soilik aplikatuko zaie zergaren foru arautegia.


Mirriren esperimentua eta gehiago - zuzeu.eus\nGaur igandea da. Hilak hogeita bat bete dituen honetan gure etorkizuna erabaki nahi dugu. Horretarako euskal hiriburuetan egun osoko egitaraua antolatu da, goizeko ehuntze lanek arratsaldeko ekitaldiari bidea ireki diotelarik. Donostian gaude eta arratsaldeko bostak izanik Anoeta inguruan bildu gara. Burutik pasa zaidan lehena estadioaren erabilerarena da. Hau sarrerako bolondresaren eskuetan utzi ditudan hamar euroekin lotu dut agudo. Dirua? Bai, gastuak kubritzeko da. Ondo. Ez, ez hain ondo. Beharrezkoa da estadio pribatu bat alokatzea horrelako ekintza bat burutzeko? Ez da kalea bera herritarren sinbolo nagusia, gure ekintza sortzen den espazioa?\nEkitaldia hasi da dagoeneko. Txuri urdin txuri urdin joka hasi dira donostiarren pozerako. Zerikusi handia dute futbol talde baten ereserkiak eta erabakitzeko eskubideak. Gero Donostiako martxa jo dute. Bikain. Segidan gure esku dagoela bota dute behin eta berriz. Baino, gure esku zer? Gure esku gauza asko egon daitezke: nazio bat garen erabaki ahal izatea, nazioa garela aldarrikatzea, nazio askapena, Amstel enpresaren etekinak handitzea, etab. Gauza desberdinak dira, eta ekitaldian ez dira argitu. Honen harira, ekitaldiak duen despolitizazio saiakera igarri da. Euskal panorama politikoak betidanik izan duen izaera polarizatua ezkutatu da, garai berri, herri zoriontsu eta bake bezalako terminologia tristearekin, ditugun mutur politikoak garden bilakatu nahian.\nEkitaldiaren une indartsuena heltzear zen eta mok mok entzun dut. Txiribiton, Txirri eta Mirri. Hori da hori umorea sortzeko dohaina. Pentsatzen erakutsiko digutela iragarri eta lortu, haiek oihu zentzugabe bat bota eta guk ondo pentsatu ondoren (ikus bideoa berriro, merezi du) errepikatu egin behar dugu. Oso esperimentu interesgarria, zorionak Mirri, batez ere bota duzun ulua zinez pentsagarria delako. Algara batzuk atera zaizkigu, ez baina pailazoen jardun onarengatik. Espektakulua izan da ekitaldiaren motorra, oinarria. Espektakularizazioak edozein mezu politiko gainditu du, esandako oro hutsala izanik. Seguru aski Tajon Prieto y los Kuajalostes taldearen kontzertua izan zen politikoki indartsuena egun osoan zehar.\nBi ordu eta erdi eguzkitan igaro ostean, gogamena zaborrez gainezka jaitsi ditut estadioaren eskailerak idazle argentinar baten gomendioak aintzat hartuz, azkar bezain lelo. Tiket mordoa erosi eta garagardoa edan dut ase arte, beno, karpak itxi arte, tiketak soberan baititut eta. Diruaren zentzu kapitalista ezkutatzen duten papertxoak poltsikoan egin dut buelta etxera, Mirriren esperimentua nola hobetuko nukeen pentsatuz, baldin eta posible bada.\nDonostia, Euskal Herria, gure esku dago\n8 pentsamendu “Mirriren esperimentua eta erabaki gehiago”-ri buruz\nXabier Goitia 2015-06-23 08:00\nAnoetan ikusi zen programazioa, nola eduki aldetik, hala forma aldetik, negargarria izan zen, bai. Eta Gabi, Fofó eta Milikito pailazo horiek errematea: “Qué tal están ustedeeeees?”. Gero besteak etorri ziren, saltxitxa eta puré. Eta tartean, aurkezle garraisilari batzuek dena kakazten. Julio Iglesias frantziar batek kantatu zuen Txoriak txori eta dena horrela… Eta denok txaloka eta ieupaka, olatua egiten kaka zaharrari. Ez daukagu erremediorik.\nainara 2015-06-23 19:29\nnoski, autokritika egitea beharrezkoa da, akats berak ez egiteko eta hurrengoan hobeki antolatzeko… kritika konstruktiboak eta honelako indar bateratzaileak behar ditugu herri honetan… herria eraikitzen herritik beratik…\nXerapio 2015-06-23 09:28\nEa ba! Animo gaztiak. Zuen zain gaude ea nola egiten duzuen.\nNiri ere gauza asko ez zitzaizkidan gustatu baina meritu haundia daukate antolatu dutenek. Hori aitortu eta gauza gutxi gehiago egin dezaket.\nEta ez kritika gupidagabe horiek. Ez dute ezer ekartzen\nXabier Goitia 2015-06-23 12:38\nXerapio, alde batera arrazoi duzu: antolatzaileek meritu handia dute egindako lanagatik. Hainbeste jende mugiaraztea ez da txantxa. Horrek ez du kentzen, ordea, ekitaldia bera penagarria gertatu zela esatea. Hori kritika da, bai, ezkorra dela esango duzu eta ez duela ezertarako balio ere bai, baina kritikak beti balio du, hurrengoan akatys bera ez egiteko, besteak beste edo, gutxienez, esan direnez akordatzeko. Ni bertan izan nintzen eta hurrengo batean joateko ere prest nago, baina antzeko zerbait izango dela antzematen badut, antzarak ferratzera joango naiz. Hori ere halaxe da. Burujabetasunerako zeremonia batean soberan daude gauza batzuk, eta ezin bada saltxitxa eta pure baino ezer hoberik asmatu, hobeto Agur Jaunak edo Gernikako Arbola kantatuta, beti egin izan den lez.\nMarkus 2015-06-23 17:00\nAnoeta ez da estadio pribatua.\nainara 2015-06-23 19:26\nhonelako esperimentu gehiago, baina hobeak egingo balira, hobeki geundeke! horrelako bateratzeko saiakera bakanek itxaropena piztuarazten didate… eta gizakiarengan fedea indartu…\nAsier Aldalur 2015-06-29 01:26\nIgandeko ekitaldi zoragarri bezain unkigarriaren aurrean, non auzo lanean hainbeste eta hainbeste ilusio saretu zirelarik, herriko kultur eragile asko eta askoek beraien asmo on eta ilusio haundienarekin bertso, abesti, parodia, pailaso eta abar luze bat erabakitzeko eskubidearen alde batzea lortu zuten egun berean, hainbeste kritika ez det ulertzen. Aurrerantzean antolatuko diren ekitaldietan zuek seguraski hobeto egingo duzuenez hor nahi zaituztet ikusi. Baina noski etorri ideia berritzaile eta orijinalekin zeren ekarpen berririk gabeko kritikak oso hutsalak dira. Norbanako bakoitzak bere hondarraletxoa jartzean datza arrakasta. Azkenaldian norberak ezer gutxi egin eta besteok nola eta noiz gauzak egin behar ditugun agintzeko gero eta hitz azpertu zale gehiago ikusten ditut. Bihotz bihotzez mila esker egun eder hori antolatzeko urte osoan zehar lanean jardun zenuten guzioi eta esan, beste gutxi batzuk ez bezala niretzako oso ekitaldi ederra izan zela eta nire inguruan egon zirenentzat ere bai. ETB k eta bertako langileek ekitaldiari eskaini zioten atxikimendu zabala ere aipatzeko modukoa. Gaur egunean medioek duten garrantzia ikusirik ekitaldia beraren gorabeherei baino garrantzi haundiagoa ematen diot.\nZur eta lur 2015-07-03 07:55\nAldez aurretik,nire miresmena eta eskerrak azken hilabeteetan buru belarri sare erraldoia josten ibili diren guztioi.\nErreflezio sakonaren aroa heldu zaio GEDri. Horretan dudarik ez dut.\nEta dudarik ez dut ere ” Erabakitzearen aroan ” sartu EZ garenaren zerean.\nAzken hilabeteetan oso argi geratu zaidana zera da:\n– GED zer,nola,noiz etab.egin behar duen esateko jende askorik ez zaigula falta geure herrian.Batez ere, gauzak nola irten diren ikusi ondoren.\nOrain arte barruko lanean ibili ez diren eta hainbeste dakiten ematen duen hauen ekarpena taberna eta kaletik GEDeko auzo eta herri eztabaidetara guneetara eramatea espero dut.\nKontu berbera antzematen zaio jende askori , izan urtarrileko presoen aldeko manifa izan azken hauteeskundeen balorazioa izan GEDeko dinamika izan …….\nNi , behintzat , bere ekarpenaren zain geratzen naiz.\nEkarpena: iritzia eman lehen minututik auzo eta herri askotan zabaldu diren gune zabaleetan.


Irekia Eusko Jaurlaritza - Gobierno Vasco :: Gurutzetako Unibertsitate Ospitaleak erradioterapia onkologikorako hirugarren azeleragailua eta diagnostikorako erresonantza magnetiko berria ipini ditu\n<iframe src="https://www.irekia.euskadi.eus/eu/embed/videos?flv_video=2019%2F06%2F24%2Fnews_55334%2Flhk_cruces.flv" width="320" height="210" allowfullscreen></iframe>\nGurutzetako Unibertsitate Ospitaleak erradioterapia onkologikorako hirugarren azeleragailua eta diagnostikorako erresonantza magnetiko berria ipini ditu Iturria: Irekia\n20190624_lhk_resonancia_020.jpg Iturria: Irekia\n20190624_lhk_resonancia_025.jpg Iturria: Irekia\n20190624_lhk_resonancia_018.jpg Iturria: Irekia\n20190624_lhk_resonancia_032.jpg Iturria: Irekia\n20190624_lhk_resonancia_040.jpg Iturria: Irekia\n20190624_lhk_resonancia_049.jpg Iturria: Irekia\n20190624_lhk_resonancia_055.jpg Iturria: Irekia\n20190624_lhk_resonancia_002.jpg Iturria: Irekia\nIñigo Urkullu Lehendakaria zentroko Onkologia Erradioterapikoko eta Erradiodiagnostikoko zerbitzuko profesionalekin batu da, eta azken belaunaldiko ekipo horiek bisitatu ditu; haiek 4,5 milioi euroko inbertsioarekin ezarri dira, eta Osakidetzako pazienteentzako diagnostikoa eta tratamenduak etengabe hobetzeko prozesuan sartzen dira\nIñigo Urkullu Eusko Jaurlaritzako Lehendakariak, Nekane Murga Osasun sailburuarekin batera, gaur goizean, Gurutzetako Unibertsitate Ospitalean ipini diren azken belaunaldiko bi ekipamendu berri bisitatu ditu. Onkologia Erradioterapikorako hirugarren azeleragailu lineala da, Amancio Ortega fundazioarekin eginiko akordioaren ondoriozkoa, eta Erradiodiagnostikorako erresonantzia magnetiko berria.\nLehendakariak nabarmendu duenez, ekipo berri horiek 4,5 milioi euro inguruko inbertsioa ekarri dute, eta horiek Osakidetzako pazienteentzako diagnostikoa eta tratamenduak etengabe hobetzeko prozesuan sartzen dira.\nOnkologia Erradioterapikorako azeleragailu lineal berria hirugarrena da, Gurutzetak bazituen-eta beste bi, eta Eusko Jaurlaritzak eta Amancio Ortega fundazioak 2017ko apirilean sinatu zuten akordioak Euskadi osorako aurreikusten dituen bostetatik hirugarrena da; 14.700.000 euro inbertituko dira euskal osasun publikoak gaixotasun onkologikoak diagnostikatzeko eta tratatzeko duen ekipamendua hobetzeko. Aurretik, antzeko bat jarri zen martxan Donostiako Unibertsitate Ospitalean eta beste bat Gurutzetan. Beste biak Basurtoko Unibertsitate Ospitalean eta Arabako Unibertsitate Ospitalean (Txagorritxu) jarriko dira; horiez gainera, bularreko minbiziaren screening-programarako mamografoa ere izango da.\nLehendakariak berak nabarmendu duenez, beste urrats bat gehiago da “gure Gobernuak minbiziaren prebentzioaren eta detekzio goiztiarraren alde egiten duten apustu irmoan”, eta apustu hori 2018-2023rako Euskadiko Plan Onkologikoaren zabalkundean islatzen da, edo umetoki-lepoko minbiziaren baheketa-programaren zabalkundean; azken hori guztiz ezarri da, dagoeneko, Araban eta Gipuzkoan, eta ezartzeko fasean dago Bizkaian. Bularreko, koloneko eta umetoki-lepoko minbizien baheketa-programen ezarpenaren bidezko detekzio goiztiarrak lehentasunezkoa izaten jarraitzen du Osasun Sailarentzat eta Osakidetzarentzat; horien ondorioz, handitu egin dira, dagoeneko, gaixotasun onkologikoak dituzten pertsonen biziraupen-tasak eta bizi-kalitatea, Euskadin heriotza-kausa nagusia dela aintzat hartuta.\nGurutzetako Unibertsitate Ospitaleko Onkologia Erradioterapikoko Zerbitzuak Amancio Ortega fundazioari esker sartuko duen azeleragailu lineal berria, azeleragailu konbentzionalen aldean, erradioterapiako eta irudi bidez gidatutako erradiokirurgiako erabilera anitzeko plataforma integratua da, eta tumoreak eta mugimenduan dauden ehunak sekula ez bezalako zehaztapen-mailekin eta abiadurarekin trata ditzake. Gaur egun dagoen azeleragailu lineal zehatzena, fidagarriena eta osoena da, eta, dagoeneko ezarrita dauden beste biek bezala, pazienteen bigarren mailako ondorioak murrizteko aukera ematen du; horrela, gaixotasun lokalizatua eta/edo oligometastasikoa duen paziente onkologikoan aukera terapeutiko berri ugari irekitzen ditu, eta tokiko kontrol-indize altuak lortzen ditu gutxieneko morbilitatearekin.\nHori horrela, hiru dimentsiotako irudi bati esker (CT 3D), azeleragailu berriak pazientea automatikoki posizionatzen du, eta horrek irradiatu beharreko eremuan zehaztasun geometriko eta dosimetriko handiko tratamendua egiteko aukera ematen du, fidagarritasun, zehaztapen eta kalitate handiz.\nHiru azeleragailu horien bidez, urtean, 1.500 paziente inguru tratatu ahal izatea aurreikusten da.\nGurutzetako Erradiodiagnostikoko zerbitzuan sartu den erresonantzia magnetiko berriak urtean 12.000 erresonantzia inguru egiten ditu, eta horren harira bere irudiaren kalitatea nabarmendu behar da; izan ere, horren bidez, zehaztapen handiagoz bereizi daiteke lesio onberen eta gaiztoen artean eta, beraz, diagnostikoa zehatzagoa eta goiztiarragoa da. Hori horrela, ekipamendu horrek hobetu egiten du, esaterako, lehen mailako garuneko tumoreen eta metastasikoen detekzioa, bai eta prostatako tumore txikienak ikusteko gaitasuna ere. Aldi berean, asistentziaren ikuspuntutik, pazienteak erosotasuna irabazten du, bereizmen handiko irudiaren kalitatea denbora laburragoan eskuratzen baitu.\nEkipo berri horrek aurrezpen energetikoaren mekanismoa jaso du, eta aplikazioak eskaintzen ditu kardiologiarako, neurologiarako, ortopediarako, gibeleko eta giltzurruneko ebaluazio kuantitatibo ez-inbasiorako, urografiarako, angiografiarako, prostatarako, bularrerako, etab.\nintervencion_lhk_cruces_int... behera kargatu (7 MB)\nlhk_osasu_arreta_bikaina_eu... behera kargatu (200 KB)\nlhk_osasu_arreta_bikaina_eu... 8 MB


2016/09/06: Parkinsonen gaixotasuna sendatzerik edo prebenitzerik izango al dugu etorkizunean? (Garunaren zahartzea: erlojuaren kontrako lasterketa) | Jakiunde\nParkinsonen gaixotasuna gaixotasun neuroendekatzaile ohikoena da, Alzheimerra eta gero. Gaur egun aldaketa motoreen bitartez egiten da gaitzaren diagnostikoa (dardarak, trakestasuna, zurruntasuna, aldaketak gorputzaren jarreran eta ibilkeran), baina zantzu hauek neuronen endekatze prozesua hasi eta 20 urte beranduago azaltzen dira. Neuronen endekatze prozesua, ziurrenik, digestio-aparatuan, usaimen-erreboiloan eta bihotzean hasi, eta nerbio-sistema periferikoaren bitartez bizkar-muinera eta garunera kutsatuko dira. Gaixo batzuk idorreria, lo egiteko arazoak edota depresioa jasan dezakete gaitz motoreak sufritu baino lehen.\nGaixotasunaren jatorria aldaketa genetikoetan edota ingurumenaren faktore ezezagunetan egon daiteke. Garunaren zenbait egitura kaltetzen dituzten hainbat prozesu desberdinen amaiera bezala ulertzen da egun gaixotasuna. Etorkizunean gaixotasunaren aurka neurriak hartu ahal izango dira alterazio genetiko ezaguna duten pertsonekin. Nolanahi ere, ez dakigu beste faktoreek eragindakoa denean prebentzio neurriak hartu ahal izango diren.\nParkinsonen gaixotasuna sendatzerik edo prebenitzerik izango al dugu etorkizunean? hitzaldia, José Félix Martí Massó doktorea, Donostia Unibertsitate Ospitalea-OSI Donostiako Neurologia Saileko burua, 2014ko Euskadi Ikerketa sariduna, Jakiundeko kide eta Erronkak/Desafíos DSS2016 baitako Garunaren zahartzea: erlojuaren kontrako lasterketa hitzaldi ziklo honen koordinatzaileak eskaini zuen.\nMartí Massó doktoreak adierazi zuenez, gaixoaren ezaugarrien arabera gaur egun botikekin, kasu batzuetan kirurgiarekin edota ultrasoinu tratamenduak ere egiten hasi dira. Halere, etorkizunean gaixoek hobetzeko izango duten aukera nagusia prebentzioan egongo da, gaitza oraindik azaldu ez denean tratamenduak hasiz. Horretarako garrantzitsua izango da oso gaixotasunaren markadoreak edo adierazleak identifikatzea, hau da, etorkizunean gaixotasuna nork izan dezakeen adieraziko diguten ezaugarriak ezagutzeko gai izatea.\nNolanahi ere, argi gelditu zen hitzaldian, batetik, ikertzeak duen garrantzia eta, bestetik, gaixotasunak saihestu nahi baditugu oinarrizkoa dela bizimodu osasuntsuari eustea (elikadura osasuntsua, ariketa fisikoa eta ohitura osasuntsuak izatea).\nParkinsonen Gaixotasuna duten Pazienteen Elkartearekin lankidetzan eskaini zen hitzaldia.


Seikoteak Steve Coleman eta Matana Roberts aipatzen ditu Errabal Jazz (Gaztelupeko Hotsak) zigilupean kaleratutako disko hau inspiratu dutenen zerrendan, baita Derek Bailey, Beñat Axiari, Maddi Oihenart, Fermin Goñi edota Iruñeko Gaiteroak ere. Lana osatzen duten hamabi kantak berriak dira, Liliak ihes abestiaren bertsioa izan ezik (Ander Garcíak iaz argitaratu zuen). Taldeak antzinako irrintzi, kantu, dantza eta pasadizoak nahasi ditu tronpeta eta perkusioekin, ezustekoz betetako egiturak marraztuta. Hala, Afrika, New Orleans edota Euskal Herriko arbasoen arteko elkarrizketa da Itsasotik Iturrira. Ion Celestinok (tronpeta), Nerea Erbitik (ahotsa), Ander Garcíak (kontrabaxua), Javier Callének (kontrabaxua), Daniel Lizarragak (bateria) eta Israel Tubillejak (bateria) eratu duten taldeak mugak gainditu ditu, jazza erreminta eta hizkuntza unibertsala dela erakusteko eta euskal kultura, pentsamolde zein doinuen usadio zaharra gaurko Euskal Herrira nahiz mundura ekartzeko.\nEHZ Festibala Irisarrin ospatuko da, ekainaren 28an, 29an eta 30ean. Orain arteko taldeak ez beste batek hartu du antolakuntza bere gain, eta ondo hasi du bere ibilbidea, Proiektuari Elkar saria jaso baitu (10.000 euro, “Ipar Euskal Herritik Euskal Herri osora begira, kultur mugimendua sustatuz euskal kulturaren alde lan handia” egiteagatik). Ohiko kultur eskaintza zabalaz gain (aurten hori Euskal Herrian bertan xerkatzeko parioa egin dute), tailerrak izango dira berritasun nagusia, “Iparraldeko mugimenduentzat aberasgarriak izanen diren edukien lanketa” proposatu nahi dutelako. Anari, Izaki Gardenak, Montauk, Broken Brothers Brass Band, Gari & Maldanbera, Koban, Toi d’abord, Led Silhouette, Oihaneko Zühainetan, Iseo & Dodosound... egitarau osoa Festibalaren www.ehz.eus webgunean dago ikusgai.\nDisko honetako bederatzi abestien artean, denetik dago: kantuak pop-rock euskarrian, baladak, amerikar folka eta rocka, countrya, kantu pausatuak eta azkarrak, alaiak eta sentiberak. Guztiak ere entzulearengan ilusioa eragiteko. Horretarako, hainbat kideren laguntza izan du Zabalegik: Gorka Urra (gitarrak, koruak, perkusioa), Urbil Artola (dobroa, lap stee, gitarra akustikoa, koruak), Maria Soriazu (baxua, koruak), Karlos Aranzegi (bateria, perkusioak) eta Santi Romano (pianoa, teklatuak, koruak). Hitzak, berriz, Maider Zabalegirenak berarenak dira.\nLan berri hau ahotsaz eta gitarraz osatu du Ordorikak, bestelakorik gabe. Hamabi kantuen doinuak berak sortu ditu, baita seiren hitzak ere. Gainerakoak Bernardo Atxaga, Joseba Sarrionandia eta Luigi Anselmirenak dira. Hurbil-hurbiletik, edertasunaz, askatasunaz eta bizitzaz mintzo diren kantu hilezkor hauen bertsio arnasberrituak dakartza koblakariak, lehen garaietakoak zein azken urteotakoak hurrenkera iradokitzailean josita. Ofizioari ia 40 urte eskainita heldu da Ordorika gaurdaino, milaka kontzertu eman eta 19 disko argitaratu ondoren.